**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Ιουλίου 2022, ημέρα Παρασκευή και ώρα 15.10΄μ.μ., στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία της Αντιπροέδρου αυτής, κυρίας Άννας Μάνη - Παπαδημητρίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη». (3η συνεδρίαση).

Στη συνεδρίαση παρέστησαν ο Υπουργός Προστασίας του Πολίτη, κ. Παναγιώτης Θεοδωρικάκος, ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία - Θεοδώρα, Δούνια Παναγιώτα, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης-Μιχαήλ, Μάνη - Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος - Νικόλαος, Χιονίδης Σάββας, Αγαθοπούλου Ειρήνη - Ελένη, Ζαχαριάδης Κωνσταντίνος, Καλαματιανός Διονύσιος - Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή, Αδαμοπούλου Αγγελική.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι, κύριε Υπουργέ, κύριε Υφυπουργέ, καλησπέρα σας. Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη».

Είναι η τρίτη συνεδρίαση της Επιτροπής, η επί των άρθρων συνεδρίαση και πριν δώσουμε τον λόγο στους Εισηγητές και Ειδικούς Αγορητές, θα προχωρήσουμε στην επί της αρχής ψήφιση του νομοσχεδίου.

Τον λόγο έχει ο Εισηγητής της Πλειοψηφίας, ο κ. Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας)**: Ναι.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Τον λόγο έχει ο κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Κυρία Πρόεδρε, είμαστε υπέρ της πραγματικής αναβάθμισης των σπουδών των αστυνομικών, αλλά όχι με αυτόν τον τρόπο που φέρνει το νομοσχέδιο. Άρα, κατά επί της αρχής.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Ο κ. Καμίνης ζήτησε να τοποθετηθεί προς το τέλος της συνεδρίασης.

Το λόγο έχει ο κ. Παπαναστάσης.

**ΝΙΚΟΛΑΣ ΠΑΠΑΝΑΣΤΑΣΗΣ (Ειδικός Αγορητής ου Κ.Κ.Ε.)**: Κυρία Πρόεδρε, σύμφωνα με το πνεύμα της αρχικής μας τοποθέτησης και ήδη το δηλώσαμε, καταψηφίζουμε.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ)**: Είμαστε υπέρ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Το λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25)**: Καταψηφίζουμε, κυρία Πρόεδρε.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Συνεπώς, το σχέδιο νόμου του Υπουργείου Προστασίας του Πολίτη «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη» γίνεται δεκτό επί της αρχής, κατά πλειοψηφία. Θα ξεκινήσουμε τώρα με τις εισηγήσεις των Εισηγητών και Ειδικών Αγορητών των κομμάτων.

Το λόγο έχει ο Εισηγητής της Πλειοψηφίας, κ. Ανδρέας Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας)**: Σας ευχαριστώ, κυρία Πρόεδρε.

Πριν προχωρήσω στην τοποθέτησή μου επί των άρθρων του συζητούμενου νομοσχεδίου, θα ήθελα να εκφράσω την ευχαρίστησή μου, πράγματι, προς τους εκπροσώπους όλων των βαθμίδων των αστυνομικών για την τοποθέτησή τους και βεβαίως, για να πληροφορούνται και οι Έλληνες πολίτες που μας παρακολουθούν ότι αυτό το νομοσχέδιο έρχεται με την σύμφωνη γνώμη κύρια αυτών των ανθρώπων που τον απασχολούν και έρχεται γιατί αφορά όλο το κοινωνικό σύνολο, αφορά τη δημόσια ασφάλεια του Έλληνα πολίτη.

Επί των άρθρων, με το άρθρο 1, η πρωτοβουλία αυτή στοχεύει στην αναβάθμιση και τον εκσυγχρονισμό της παρεχόμενης αστυνομικής εκπαίδευσης των σπουδαστών της Σχολής Αξιωματικών της Ελληνικής Αστυνομίας και των σχολών Αστυνομικής Ακαδημίας. Με το άρθρο 2 ρυθμίζεται η λειτουργία των ανωτέρω δύο σχολών και με το άρθρο 3 ορίζεται η νομική φύση της Σχολής ως ανώτατης σχολής τετραετούς φοίτησης και χορηγεί ισότιμα πτυχία με αυτά των πανεπιστημιακών ιδρυμάτων.

Με το άρθρο 4, καθορίζεται η αποστολή της Σχολής Αξιωματικών Ελληνικής Αστυνομίας, που συνίσταται στην εκπαίδευση, μετεκπαίδευση, επιμόρφωση και εξειδίκευση των μελλοντικών και των υπηρετούντων αξιωματικών της Ελληνικής Αστυνομίας, παρέχοντας όλα τα εφόδια για άρτια επαγγελματική και επιστημονική κατάρτιση. Επιπλέον, προβλέπει - και είναι σημαντικό αυτό για τα νέα δεδομένα, για να μπορούν να ανταποκρίνονται στις σημερινές συνθήκες - την ανάπτυξη συνεργασιών με εκπαιδευτικά ιδρύματα και άλλα ερευνητικά κέντρα και ινστιτούτα του εσωτερικού και του εξωτερικού.

Στο άρθρο 5, προβλέπεται η χορήγηση ακαδημαϊκής ταυτότητας για τη διευκόλυνση των σπουδαστών και φοιτητών αυτών των σχολών και με το άρθρο 6 καθορίζονται τα ζητήματα σχετικά με την εποπτεία της Σχολής Αξιωματικών Ελληνικής Αστυνομίας, η οποία ασκείται, όπως ορίζεται στο νομοσχέδιο από τον Υπουργό Προστασίας του Πολίτη για ζητήματα ακαδημαϊκής εκπαίδευσης και αξιολόγησης και εισηγείται αυτή η εκπαίδευση από κοινού με τον Υπουργό Παιδείας και Θρησκευμάτων, και Προστασίας του Πολίτη.

Με το άρθρο 7, καθορίζεται ο τρόπος εισαγωγής στην ανωτέρω Σχολή. Στο άρθρο 8 καθορίζονται τα όργανα της Σχολής. Στη συνέχεια, από τα άρθρα 9 έως το 12 ορίζονται ποια είναι τα μέλη που συγκροτούν το εκπαιδευτικό συμβούλιο, που σημαίνει ότι μια καινούργια τομή γίνεται σε αυτήν την Σχολή, ο τρόπος λειτουργίας του εκπαιδευτικού συμβουλίου και οι αρμοδιότητες αυτού. Στη συνέχεια τα άρθρα 12 έως 13 μιλούν για τη συγκρότηση και τη λειτουργία της ακαδημαϊκής συνέλευσης.

Από τα άρθρα 14 έως και 18. Τα άρθρα αυτά διαπραγματεύονται τον τρόπο και τις προϋποθέσεις του ορισμού του Διοικητού και του Υποδιοικητού της Σχολής Αξιωματικών της Ελληνικής Αστυνομίας, του Διευθυντή της Αστυνομικής Εκπαίδευσης, του Κοσμήτορα της Σχολής και των αρμοδιοτήτων οι οποίοι αυτοί έχουν. Στη συνέχεια θα προχωρήσω στα υπόλοιπα άρθρα μετά το 20-21 που αναφέρονται στις σπουδές και τα μαθήματα, κάτι το οποίο το ζητούσαν και στην αναβάθμιση αυτών των σπουδών, που το ζητούσαν όλες οι βαθμίδες των αστυνομικών, στα μαθήματα, στον τρόπο οργάνωσης και στο περιεχόμενο αυτών των σπουδών, καθώς επίσης και στο περιεχόμενο των μεταπτυχιακών σπουδών. Καθορίζεται, λοιπόν, το περιεχόμενο της αστυνομικής εκπαίδευσης που αφορά τις θεωρητικές τεχνικές και πρακτικές γνώσεις και δεξιότητες, καθώς και η πρακτική εκπαίδευση και η εφαρμογή στις υπηρεσίες της Ελληνικής Αστυνομίας.

Στο άρθρο 25, προβλέπεται η δυνατότητα οργάνωσης προγραμμάτων σπουδών από κοινού ή σε συνεργασία με ΑΕΙ ή άλλα ερευνητικά κέντρα, Ινστιτούτα Ημεδαπής ή Αλλοδαπής. Στη συνέχεια με τα υπόλοιπα άρθρα 27, 28, 29 και 30, καθορίζονται ο τρόπος έκδοσης και κατάργησης των εσωτερικών κανονισμών της Σχολής, κανονισμό σπουδών, κανονισμού μεταπτυχιακών σπουδών.

Με το άρθρο 30, προσδιορίζονται οι κατηγορίες του διδακτικού προσωπικού, ποιες είναι δηλαδή οι θέσεις οι βαθμίδες των μελών ΔΕΠ, πως αυτοί εκλέγονται, πώς προκηρύσσονται οι θέσεις γενικότερα. Από το άρθρο 35 έως το άρθρο 37, προβλέπεται η διαδικασία και η εξέλιξη της εκλογής των μελών ΔΕΠ, ορίζεται το Εκλεκτορικό Σώμα ως το αρμόδιο όργανο για την κρίση εκλογής και εξέλιξης των μελών ΔΕΠ και για την κρίση μονιμοποίησης των επίκουρου καθηγητών. Ρυθμίζεται η διαδικασία εκλογής και εξέλιξης αυτών, και αυτό αποτελεί μία πλήρη έμπρακτη απόδειξη με τις διατάξεις αυτές, ότι κάτι καινούργιο συμβαίνει πλέον στην αστυνομία.

Στη συνέχεια με το άρθρο 39, προβλέπεται η διαδικασία διορισμού και μονιμοποίησης των καθηγητών στη Σχολή Αξιωματικών Ελληνικής Αστυνομίας. Μένω στο άρθρο 44, το οποίο έγινε συζήτηση για τα ασυμβίβαστα των μελών ΔΕΠ. Θα ακούσουμε και τις παρατηρήσεις και θα δούμε και την τελική πρόταση των αρμόδιων Υπουργών. Και στη συνέχεια όλα τα υπόλοιπα άρθρα 44, 45, 46, 47 και 48, μιλούν γενικότερα για τις διαδικασίες και την οργάνωση της εκλογής των μελών της ΔΕΠ.

Στο άρθρο 51, καθορίζεται η λειτουργία της υπηρεσίας οικονομικής διαχείρισης και διοικητικής υποστήριξης, ένας ξεχωριστός τομέας. Στο άρθρο 55, προσδιορίζεται η Αστυνομική Ακαδημία ως αυτοτελής κεντρική υπηρεσία που εποπτεύεται και ελέγχεται από τον προϊστάμενο του Επιτελείου του Αρχηγείου της Ελληνικής Αστυνομίας. Στη συνέχεια, καθορίζεται η αποστολή της Αστυνομικής Ακαδημίας που συνίσταται στην εκπαίδευση, μετεκπαίδευση, επιμόρφωση και εξειδίκευση όλων των κατηγοριών και βαθμίδων του προσωπικού της Ελληνικής Αστυνομίας, και προβλέπεται η δυνατότητα βεβαίως, ανάπτυξης συνεργασιών της Αστυνομικής Ακαδημίας και αυτής με άλλα Ιδρύματα εκπαιδευτικά ή άλλα ερευνητικά κέντρα.

Προσδιορίζονται στη συνέχεια με τα υπόλοιπα άρθρα 57, 58 και 59, τα όργανα της διοίκησης, ο τρόπος ορισμού του Διοικητού της Αστυνομικής Ακαδημίας, του Υποδιοικητού, η διάρθρωση γενικότερα της Αστυνομικής Ακαδημίας. Και βεβαίως, στη συνέχεια καθορίζεται ο ορισμός και οι αρμοδιότητες και του Υποδιοικητή και η αναπλήρωση αυτών. Στο άρθρο 70, επειδή, όλα αυτά τα άρθρα τα ενδιάμεσα τα οποία δεν ανέφερα αναλυτικά το καθένα, μιλούν για τις αρμοδιότητες του Διοικητού και του Υποδιοικητού της Αστυνομικής Ακαδημίας και των αναπληρωτών αυτών.

Στο άρθρο 70, προσδιορίζονται οι προϋποθέσεις και η διαδικασία επιλογής του εκπαιδευτικού προσωπικού που διδάσκει στις Σχολές Αστυνομικής Ακαδημίας. Για λόγους διαφάνειας, αλλά και για την προσέλκυση πολλών και ικανών υποψηφίων διδασκόντων, προβλέπεται ότι για την επιλογή του διδακτικού προσωπικού, απαιτείται η δημοσίευση προκήρυξης με την οποία καθορίζονται τα προσόντα που απαιτούνται, τα δικαιολογητικά που υποβάλλονται προς πιστοποίηση των προσόντων του υποψηφίου, καθώς επίσης και η διάρκεια και οι λοιποί όροι εργασίας. Η περαιτέρω διαδικασία επιλογής του προσωπικού, ρυθμίζεται με κριτήριο τη διάκριση μεταξύ μαθημάτων ακαδημαϊκού, θεωρητικού χαρακτήρα και μαθημάτων με ακαδημαϊκό χαρακτήρα.

Στο άρθρο 74, θα ήθελα να μείνω για λίγο σε αυτό διότι, προσδιορίζεται ειδικότερα οι στόχοι, η διαδικασία και το πλαίσιο εκπαίδευσης που παρέχεται σε μια ιδιαίτερη Σχολή τη Σχολή Εθνικής Ασφάλειας. Στο άρθρο 76 -και πρέπει να το τονίσουμε αυτό- το οποίο έχει σχέση με την πρακτική, εάν μπορούν να κάνουν πρακτική εξάσκηση ή να προσφέρουν υπηρεσίες, το ξεκαθάρισε ο εκπρόσωπος της ΠΟΑΣΥ. Πρέπει να το τονίσουμε, αν υπάρχει δυνατότητα πρακτικής εξάσκησης και πως ή μετά το τέλος των σπουδών, γιατί αυτό πρέπει να καθοριστεί με κάποια διάταξη όπως προβλέπει ο νόμος εξουσιοδοτική. Εκεί προβλέπεται η υποχρεωτική παρακολούθηση των μαθημάτων όλων των Σχολών της Αστυνομικής Ακαδημίας, καθώς και ο τρόπος παρακολούθησης. Είναι σημαντικό αυτό, για να μπορούμε να προχωρήσουμε σε περαιτέρω ενέργειες. Στο άρθρο 78, καθορίζεται ο τρόπος έκδοσης κατάρτισης και το περιεχόμενο του εσωτερικού κανονισμού της Ακαδημίας, σε συνέχεια του κανονισμού των σπουδών, η διάρθρωση του Επιτελείου σε τμήματα ή τα τμήματα του Διοικητικού Επιτελείου διαχείρισης χρηματικού υλικού και οι αρμοδιότητες του τμήματος του Επιτελείου της Αστυνομικής Ακαδημίας.

Θα μείνω στο άρθρο 87, που το θεωρώ μια σημαντική παρέμβαση για την καθημερινότητα του πολίτη, για τα διαβατήρια και τη διάρκεια ισχύς τους από 5 σε 10 έτη. Έκανα την παρατήρηση στην αρχή, κύριε Υπουργέ ότι πρέπει να διασαφηνιστεί από πότε ισχύουν αυτά που αφορούν και τα παλιά διαβατήρια, επιτρέψτε μου, όμως, εδώ, να πω για κάτι το οποίο, εάν μπορεί τεχνικά να γίνει και θα μπορούσαμε ίσως με σημείωμα στο παλιό διαβατήριο, για να αποφύγουμε μια πρόσθετη δουλειά ακόμα στα αστυνομικά Όργανα και για την εξυπηρέτηση των πολιτών, θα μπορούσε και στα ήδη υφιστάμενα διαβατήρια η Πολιτεία, αντί να εκδίδουν καινούργια διαβατήρια με σφραγίδα όπως ήταν και σε άλλες περιπτώσεις σε δημόσια έγγραφα, να γράφει «παρατείνεται η ισχύς με τον νόμο τάδε». Έτσι, αποφεύγουμε την αντικατάσταση των διαβατηρίων που λήγουν και απαλλάσσεται η Αστυνομία από ένα έργο περιττό πλέον.

Στο άρθρο 88 παρέχεται η εξουσιοδότηση στον υπουργό Προστασίας του Πολίτη να επεκτείνει την εφαρμογή του θεσμού της ηλεκτρονικής επιτήρησης και σε Καταστήματα Κράτησης που δεν το εφαρμόζουν ήδη σε περιφερειακές ενότητες. Είναι μια σωστή, αν θέλετε, διεύρυνση του καθεστώτος και εκείνο το οποίο είδα ότι ανησύχησε και τους συναδέλφους στη συνέχεια, είναι μήπως ότι δεν θα γίνει διαγωνισμός σχετικά, ρητά αναφέρεται στο άρθρο 88 «εν όψει προκήρυξης διεθνούς ηλεκτρονικού ανοικτού διαγωνισμού», συνεπώς να μην ανησυχούν, θα υπάρχει διαφάνεια γι’ αυτόν τον διαγωνισμό.

Νομίζω, κυρίες και κύριοι συνάδελφοι, με την σύντομη αυτή ανασκόπηση, έδωσα συνολικά το περιεχόμενο του υπό συζήτηση νομοσχεδίου κατ’ άρθρων και των οποίων εισηγούμαι την ψήφισή τους.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Καμίνη, τι ψηφίζετε επί της αρχής του νομοσχεδίου;

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ψηφίζουμε επιφύλαξη, κυρία Πρόεδρε.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε, κύριε Καμίνη.

Στην συνέχεια το λόγο θα λάβει ο Εισηγητής της Μειοψηφίας, ο κ. Διονύσιος-Χαράλαμπος Καλαματιανός.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ευχαριστώ, κυρία Πρόεδρε.

Χθες, κυρία Υπουργέ, πράγματι είδαμε τον Πρωθυπουργό να επισκέπτεται περιοχές πυρόπληκτες, σε προστατευμένο όμως περιβάλλον, μόνο Υπηρεσιακούς παράγοντες συνάντησε, δεν συνάντησε κατοίκους και πυρόπληκτους, αν τους συναντούσε ίσως θα διαφωτιζόταν και θα του έλεγαν οι άνθρωποι αυτοί, ότι η ζημιά δεν είναι μικρή, είναι μεγάλη η ζημιά που έχει γίνει στην Πεντέλη σε σπίτια, σε περιουσίες, σε επιχειρήσεις, θα του έλεγαν ότι πολλοί συνάνθρωποί μας τραυματίστηκαν, έχουν προβλήματα υγείας, εγκαύματα, αναπνευστικά προβλήματα- το ίδιο και στον τόπο μου στην Ηλεία, με τη χθεσινή φωτιά στα Άγναντα- θα του έλεγαν ότι πολλοί πάλευαν μόνοι τους να σώσουν τα σπίτια τους. Αν τους συναντούσε, λοιπόν, τους πυρόπληκτους, ίσως ενισχυόταν η ενσυναίσθησή του και δεν θα χαμογελούσε με φόντο τα αποκαΐδια.

Χθες σας ρώτησα να μας πείτε, πόσους μόνιμους πυροσβέστες έχει προσλάβει η Κυβέρνηση, όταν έχετε προσλάβει 1.000 αστυνομικούς για τα πανεπιστήμια και 3.500 ειδικούς φρουρούς; Δεν πήραμε απάντηση. Έθεσα το ερώτημα, ποια ποσά έχει διαθέσει η Κυβέρνηση για την πρόληψη των πυρκαγιών στα δασαρχεία, στους δήμους, για να ενισχυθεί η αντιπυρική προστασία; Πάλι δεν πήρα απάντηση. Τι έργα έχουν γίνει στην δασική οδοποιία, στην αγροτική οδοποιία; Δεν έχουμε απαντήσεις για όλα αυτά. Φαίνεται ότι δεν περίσσεψαν και πολλά κονδύλια από τα 7,5 δισ. ευρώ που έχει δώσει η Κυβέρνηση σε απευθείας αναθέσεις.

Τώρα, σχετικά με το νομοσχέδιο, αυτό που φαίνεται για την εκπαίδευση της Αστυνομίας είναι αποσπασματικό, περιορισμένο, επιφανειακό, χωρίς βάθος. Ουσιαστικά, ακρωτηριάζει την Αστυνομική Ακαδημία, διασπά την εκπαίδευση των αστυνομικών, διασπά την ενιαία δομή σε Σχολή Αξιωματικών και σε Αστυνομική Ακαδημία και με αυτόν τον τρόπο διευρύνεται το χάσμα μεταξύ αξιωματικών μιας ελίτ δηλαδή και των αστυφυλάκων που είναι αστυνομικοί του δρόμου. Η διάσπαση αυτή συνεχίζεται και μετά την αποφοίτηση, ανάμεσα σε αστυνομικούς γραφείου και σε αστυνομικούς δρόμου, με αποτέλεσμα να υπάρχουν κενά συνεργασίας και συνεννόησης.

Η Σχολή Αξιωματικών με το νομοσχέδιο ταλαντεύεται μεταξύ ενός τύπου ακαδημαϊκού ΑΕΙ και σε μια Στρατιωτική Σχολή και έχει στοιχεία και από τις δύο. Αυτό όμως που χρειάζεται η αστυνομική εκπαίδευση είναι ένα ξεκάθαρο χαρακτήρα. Θα έπρεπε να υπάρχουν ξεκάθαρα επιστημονικοί κλάδοι όπως η νομική επιστήμη, αστυνομικές σπουδές, ανάλυση εγκλήματος και άλλα που απουσιάζουν από το νομοσχέδιο. Η Σχολή Αξιωματικών προκύπτει ότι έχει από την μία πλευρά χαρακτηριστικά στρατιωτικής εκπαίδευσης και από την άλλη, μεταφέρετε διατάξεις που εφαρμόζονται στη νομοθεσία για τα ΑΕΙ μάλιστα, διακρίνουμε μία μεταφορά της λογικής που έχει το πρόσφατο νομοσχέδιο που ψηφίσατε, τον Νόμο Κεραμέως για τα ΑΕΙ.

Είπατε χθες ότι δεν μπορεί να έχεις ένα Νομικό Πρόσωπο Δημοσίου Δικαίου ανεξάρτητο, πλήρως από την Ελληνική Αστυνομία. Αυτό θα πρέπει να γίνει σεβαστό. Αν δεν γίνει σεβαστό, ο συλλογισμός έχει ένα πρόβλημα. Προφανώς εννοείται ότι έχει πρόβλημα και ο συλλογισμός του κυρίου Δένδια, ο οποίος με το Προεδρικό Διάταγμα το 2014, που είχε προτείνει, προέβλεπε ξεκάθαρα τη λειτουργία της Σχολής ως Νομικό Πρόσωπο Δημοσίου Δικαίου. Εμείς βέβαια, αυτήν την λογική υιοθετήσαμε στο Προεδρικό Διάταγμα που προτείναμε το 2019.

Ως προς το στρατωνισμό. Η κυβέρνηση του ΣΥΡΙΖΑ είχε λύσει το θέμα της στρατιωτικής θητείας. Για έναν χρόνο προβλεπόταν φοίτηση εσωτερική και καλυπτόταν η ετήσια υπηρεσία, η ετήσια στρατιωτική θητεία και για τα υπόλοιπα προβλεπόταν η δυνατότητα εξωτερικής διαβίωσης. Εσείς προφανώς, πιστεύετε ότι η στρατιωτική θητεία πρέπει να είναι 4 χρόνια και να μένουν 4 χρόνια οι σπουδαστές μέσα στη Σχολή. Δεν αρκεί το 1 έτος. Συμπεραίνουμε ότι τρόποι υπάρχουν, λοιπόν, αρκεί να θέλει κάποιος να τους εφαρμόσει. Προφανώς, θέλετε να εφαρμόσετε μία στρατοκρατική αντίληψη για την εκπαίδευση των αστυνομικών. Το είπατε και χθες, όπου αναφέρατε ότι η Σχολή Αξιωματικών αναβαθμίζεται πλήρως σε ένα πανεπιστημιακό στρατιωτικό ίδρυμα. Να υπενθυμίσω εδώ ότι η Αστυνομία ανήκει στα Σώματα Ασφαλείας και δεν ανήκει στις Ένοπλες Δυνάμεις.

Το ερώτημα είναι μήπως θέλετε να μετατρέψετε την Αστυνομία σε ένα Στρατιωτικό Σώμα; Αυτός είναι ο ρόλος και η αποστολή της; Να θυμίσω ότι ο ρόλος της Αστυνομίας είναι η πρόληψη και η αντιμετώπιση του εγκλήματος, η εφαρμογή του νόμου, αλλά και η προστασία και η ασφάλεια των πολιτών μέσα στα πλαίσια και τους κανόνες της δημοκρατίας. Η εκπαίδευση των αστυνομικών είναι αυτή που θα δώσει τα εφόδια για να πετύχουν σε αυτούς τους στόχους. Είναι προφανές πως κάτι έχετε παρανοήσει σχετικά με το ρόλο και τον σκοπό της Αστυνομίας και θέλετε να μπλέξετε την εκπαίδευση με στρατιωτικά πρότυπα.

Στην πραγματικότητα, με το νομοσχέδιο προκύπτει ότι η αστυνομική εκπαίδευση θα είναι ένα σχολείο που θα υπάγεται στον υπουργό και άρα στην εκάστοτε κυβέρνηση. Χαρακτηριστικό στοιχείο είναι ο στενός και αυστηρός ιεραρχικός έλεγχος που αναπαράγει έναν αυταρχισμό. Συγχέετε την ανάγκη υπαγωγής της Αστυνομίας στον πολιτικό έλεγχο της εκάστοτε κυβέρνησης με την στρατιωτικού τύπου ανάπτυξη της εκπαιδευτικής διαδικασίας.

Στο άρθρο 3, η διατύπωση για το επίπεδο σπουδών και την απονομή πτυχίων δεν διαφέρει με τα μέχρι σήμερα ισχύοντα με το νόμο 4249/2014. Είναι αυτονόητο ότι μια ουσιαστική αναβάθμιση της εκπαίδευσης ρητώς θα έπρεπε να αναφέρει την εκπαιδευτική βαθμίδα σύμφωνα με το εθνικό και ευρωπαϊκό πλαίσιο προσόντων. Δεν το κάνει και υπάρχει κενό.

Στα άρθρα 8 και 9, εφαρμόζεται ένα μοντέλο διοίκησης με έντονο συγκεντρωτικό χαρακτήρα χωρίς συλλογικά όργανα. Επίσης, στο Συμβούλιο η πλειοψηφία προέρχεται από την Αστυνομία, καθώς επίσης απουσιάζουν και εκπρόσωποι των σπουδαστών.

Στο άρθρο 14, δεν διασφαλίζεται με κανέναν τρόπο η ακαδημαϊκή αυτονομία της Σχολής.

Στα άρθρα 14 και 15 το νομοσχέδιο πάσχει, καθώς δεν προβλέπει κανένα ακαδημαϊκό εχέγγυο για τη στελέχωση των θέσεων του διοικητή και του υποδιοικητή της Σχολής. Αντίθετα, θέτει ως μόνη προϋπόθεση να είναι απόφοιτοι της Σχολής Αξιωματικών.

Στο άρθρο 21, δεν αναφέρεται ρητά ο αριθμός των πιστωτικών μονάδων που απαιτείται για την ολοκλήρωση των σπουδών. Αυτό αφήνει περιθώρια να υπάρχουν εκπτώσεις στο επίπεδο εκπαίδευσης και η χορήγηση τίτλου σπουδών να γίνεται με ακαθόριστο αριθμό πιστωτικών μονάδων. Ο αριθμός πιστωτικών μονάδων προβλέπεται δυνητικά και μόνο για τη Σχολή Αξιωματικών. Με λίγα λόγια, καμία κατοχύρωση ακαδημαϊκού τίτλου σπουδών και επαγγελματικής αποκατάστασης, πρόβλεψης για τους σπουδαστές που μέσω πανελληνίων εξετάσεων εισήλθαν στις σχολές αυτές.

Στο άρθρο 24, προβλέπεται ότι το περιεχόμενο του προγράμματος σπουδών καταρτίζεται από το Εκπαιδευτικό Συμβούλιο της Σχολής Αξιωματικών μετά από πρόταση του Διευθυντή Αστυνομικής Εκπαίδευσης και του Κοσμήτορα. Όμως, ο Διευθυντής Αστυνομικής Εκπαίδευσης είναι ένας Αξιωματικός της Ελληνικής Αστυνομίας και ο κοσμήτορας είναι ένα απλό μέλος ΔΕΠ.

Στο άρθρο 26,θα πρέπει να υπάρχει ρητή αναφορά για την μη καταβολή διδάκτρων κατά τη διάρκεια των αστυνομικών σπουδών όλων των επιπέδων.

Από τα άρθρα 28 και 78 συνάγεται ότι η εσωτερική φοίτηση θα εξακολουθεί να ισχύει και μετά το πρώτο έτος.

Επίσης, στα άρθρα 57 και 58, δεν προβλέπεται κανένα ακαδημαϊκό εχέγγυο για την στελέχωση των θέσεων Διοικητή και Υποδιοικητή, καθώς θέτει ως μόνη προϋπόθεση, να είναι απόφοιτοι της Σχολής Αξιωματικών. Θα έπρεπε να υπάρχει και κάποιος ακαδημαϊκός περαιτέρω τίτλος, κατά την άποψή μας.

Στο άρθρο 60, αποκόπτεται η Σχολή Αξιωματικών από την Αστυνομική Ακαδημία και δημιουργείται μια ξεχωριστή εκπαιδευτική δομή, χωρίς να αναφέρεται η νομική μορφή της. Με αυτόν τον τρόπο, σταθεροποιείται και διευρύνεται το χάσμα μεταξύ αξιωματικών και αστυφυλάκων.

Στο άρθρο 61, επαναλαμβάνεται το πρόβλημα της ισοτιμίας, δεν υπάρχει ρητή υπαγωγή της Σχολής Αστυφυλάκων σε κάποια εκπαιδευτική βαθμίδα. Για μια ακόμα φορά μέσα στο νομοσχέδιο η Σχολή Αστυφυλάκων, μένει χωρίς ακαδημαϊκή κατοχύρωση. Μόνο σε επίπεδο αναφοράς, λοιπόν και όχι ουσίας, περιγράφεται ότι ανήκε στην ανώτερη βαθμίδα της τριτοβάθμιας εκπαίδευσης. Ελπίζω να κατάλαβε και ο κύριος Μυλωνάκης ο οποίος ρώτησε κάτι προηγουμένως.

Στο άρθρο 67, όλο το Εκπαιδευτικό Συμβούλιο της Σχολής Αστυφυλάκων απαρτίζεται επί της ουσίας από αστυνομικό προσωπικό, χωρίς επιστημονικά ή άλλα ακαδημαϊκά εχέγγυα. Διατηρείται, λοιπόν, το παρωχημένο υφιστάμενο καθεστώς. Το όργανο αυτό, καθορίζει και το πρόγραμμα σπουδών. Το περιεχόμενο του προγράμματος σπουδών σε ό,τι αφορά όλες τις άλλες Σχολές της Ακαδημίας, απαρτίζεται από το Εκπαιδευτικό Συμβούλιο της οικείας σχολής και εγκρίνεται από το Διοικητή της Αστυνομικής Ακαδημίας.

Ουσιαστικά, όλες οι Σχολές της Ακαδημίας, παραμένουν στο σημερινό καθεστώς.

Αντίστοιχα και στο άρθρο 69, το διδακτικό προσωπικό της Σχολής Αστυφυλάκων, επιλέγεται με τον ίδιο ακριβώς τρόπο, όπως ισχύει και σήμερα. Η μέριμνα προφανώς του νομοσχεδίου, είναι να δημιουργήσει νέες κατηγορίες μελών ΔΕΠ, δημιουργώντας πελατειακές σχέσεις και όχι να φτιάξει αναβαθμισμένο επίπεδο εκπαίδευσης για την Αστυνομία.

Σύμφωνα με το άρθρο 77, στην Σχολή Αστυφυλάκων και στην Σχολή Εθνικής Ασφάλειας δύνανται να οργανώνονται και να υλοποιούνται σε συνεργασία με τη Σχολή με Α.Ε.Ι. της χώρας ή ομοταγή Εκπαιδευτικά Ιδρύματα άλλων χωρών, προγράμματα μεταπτυχιακών σπουδών και απονέμονται αντίστοιχοι τίτλοι σπουδών. Για τα εν λόγω, όμως, μεταπτυχιακά προγράμματα την αρμοδιότητα χορήγησης των μεταπτυχιακών τίτλων, έχουν η Σχολή Αξιωματικών ή τα Α.Ε.Ι.. Ωστόσο, θα πρέπει να μας εξηγήσετε με ποιόν τρόπο οι αστυφύλακες θα λάβουν αναγνωρισμένο μεταπτυχιακό τίτλο σπουδών, όταν η τριετής φοίτηση δεν αναγνωρίζεται στην Ελλάδα ως ακαδημαϊκός τίτλος;

Ενώ δεν θα έχουν ακαδημαϊκό τίτλο, πώς θα παίρνουν μεταπτυχιακό;

Επίσης, εντύπωση προκαλεί το γεγονός πως σε σχέση με τα προγράμματα μεταπτυχιακών σπουδών που θα τα διοργανώνει η Σχολή και δεν υπάρχει στο νομοσχέδιο πρόβλεψη για την δυνατότητα φοίτησης αποφοίτων της Σχολής Αστυφυλάκων σε αυτά, καθώς όπως αναφέρει το άρθρο 26 στα μεταπτυχιακά προγράμματα της Σχολής Αξιωματικών δύνανται να φοιτούν μόνο απόφοιτοι της Σχολής Αξιωματικών και απόφοιτοι άλλων Α.Ε.Ι. της χώρας. Δηλαδή, δεν υπάρχει πρόβλεψη για αποφοίτους της Σχολής Αστυφυλάκων.

Άρα, λοιπόν, πώς θα αποκτήσουν μεταπτυχιακούς τίτλους;

Συνοψίζοντας, η μεταρρύθμιση θα έπρεπε να αφορά την Αστυνομική Ακαδημία στο σύνολό της, όμως χωρίς τη θέσπιση του ελάχιστου απαιτούμενου χρόνου φοίτησης σε τουλάχιστον 3 +1 έτη, χωρίς την πρόβλεψη του αυτοδιοίκητου, χωρίς καμία ουσιαστική πρόβλεψη για ακαδημαϊκά και επιστημονικά εχέγγυα, δεν μπορεί να γίνεται λόγος για ανωτατοποίηση της εκπαίδευσης των αστυνομικών.

Γι’ αυτό και η πρόταση της δικής μας κυβέρνησης του ΣΥΡΙΖΑ, ήταν να υπάρξει Ανώτατη Σχολή Αξιωματικών επιπέδου 7, οριζόταν το επίπεδο του Εθνικού και Ευρωπαϊκού πλαισίου προσόντων με ενσωματωμένο μάλιστα master, Ανώτατη Σχολή Αρχιφυλάκων με 3+1 χρόνια φοίτησης επιπέδου 6 και Σχολή Αστυφυλάκων με διετές πρόγραμμα αστυνομικής εκπαίδευσης με σαφή ακαδημαϊκή και επαγγελματική κατοχύρωση επιπέδου 5 του Εθνικού και Ευρωπαϊκού πλαισίου προσόντων. Αυτό απουσιάζει από την δική σας πρόταση.

Συνεχίζω με το άρθρο 88, με τον θεσμό της ηλεκτρονικής επιτήρησης. Σήμερα έχει μια υποτυπώδη εφαρμογή. Υπολογίζεται ότι κάτω από 10 άτομα, συμμετέχουν σε αυτήν την διαδικασία. Σε μεγάλο βαθμό, δεν αφορά υπόδικους, αλλά αφορά κρατούμενους φοιτητές. Για την αντιμετώπιση αυτού του ζητήματος, εμείς είχαμε διεξαγάγει μια εκστρατεία ενημέρωσης όλων των εμπλεκόμενων, όπως δικαστών, εισαγγελέων, κρατουμένων, δικηγόρων κλπ..

Παράλληλα, συστάθηκε και λειτούργησε Επιτροπή που μελέτησε το θέμα και υπέβαλε πόρισμα. Η τοπική επέκταση μόνον του θεσμού της ηλεκτρονικής επιτήρησης δε μπορεί να απαντήσει στα προβλήματα που έχει ένας θεσμός.

Αντίθετα, θα πρέπει να εξεταστούν μέτρα όπως επεμβάσεις στη νομοθεσία για την κάμψη της επιφυλακτικότητας απέναντι στο θεσμό. Όμως, όταν η κυβέρνηση επενδύει στη ρητορική του ποινικού λαϊκισμού και υπονομεύει κάθε εναλλακτικό ποινικό μέτρο, πώς μπορεί να υπάρχει επέκταση του μέτρου; Όταν η κυβέρνηση προτάσσει την αυστηροποίηση και τη φυλάκιση - συνεχώς αυτό ακούμε - πως μπορεί να επεκταθεί η χρήση του βραχιολιού;

Άρα, μόνον η χωρική επέκταση δε μπορεί να απαντήσει στο πρόβλημα που είναι η πολύ μειωμένη χρήση αυτού του μέτρου της εναλλακτικής έκτισης ποινής.

Άρθρο 89. Η τακτοποίηση του ζητήματος της μεταφοράς των υπαλλήλων του Καταστήματος Κράτησης Πάτρας είναι αποσπασματική. Υπάρχουν πάρα πολλά άλλα Καταστήματα Κράτησης, για παράδειγμα, το ίδιο ακριβώς πρόβλημα ισχύει για τις γυναικείες Φυλακές της Θήβας όπου οι υπάλληλοι μετακινούνται με υπηρεσιακά λεωφορεία από την Αθήνα.

Αντίστοιχο πρόβλημα υπάρχει και σε άλλες φυλακές, όπου οι φυλακές είναι μακριά από τον αστικό ιστό και αναγκάζονται οι υπάλληλοι να μεταφέρονται στον χώρο της δουλειάς τους. Δομοκός, Λαμία, Μαλανδρίνο, Άμφισσα. Τέτοιο πρόβλημα θα υπάρξει και στο Κατάστημα Κράτησης Νικηφόρου στη Δράμα και στη Νεάπολη της Κρήτης. Άρα, προτείνουμε να αναδιατυπωθεί η διάταξη και να συμπεριλάβει και άλλα Καταστήματα Κράτησης για να λυθεί το θέμα της μετακίνησης του προσωπικού.

Το άρθρο 90 είναι μία ακόμη ρύθμιση που προσπαθεί να διορθώσει τα προβλήματα που δημιουργήθηκαν από τη μεταφορά της Γενικής Γραμματείας Αντεγκληματικής Πολιτικής στο Προστασίας του Πολίτη. Εδώ, έχουμε την επιχορήγηση της Κτηριακές Υποδομές (ΚΤ.ΥΠ. Α.Ε.)

Κύριε Υπουργέ, λίγο αργά την θυμηθήκατε την ΚΤ.ΥΠ. μετά από τρία χρόνια η οποία ξέρει να φτιάχνει και φυλακές. Την είχατε εντελώς εκτός, την εξαιρέσατε από την κατασκευή του Καταστήματος Κράτησης στον Ασπρόπυργο που επιλέξατε να γίνει με ΣΔΙΤ και βάλατε και τη ΜΟΜΑ του στρατού για να το φτιάξει. Έχει η τεχνική υπηρεσία του στρατού γνώση από κατασκευή φυλακών; Η ΚΤ.ΥΠ. έχει αυτή τη γνώση. Την παραβλέψατε τρία χρόνια και έρχεστε τώρα, να δείτε πως θα μπορείτε να διορθώσετε τα αδιόρθωτα.

Επίσης, η διάταξη αυτή έχει και το ζήτημα της μεταφοράς λυμάτων του Μαλανδρίνου. Τι γίνεται εκεί; Μεταφέρονται τα λύματα με βυτιοφόρα ακόμα. Έχετε κάποιο σχέδιο για το πώς θα λειτουργήσει η διαχείριση των λυμάτων στην φυλακή αυτή ή θα διαιωνίζεται το θέμα της μεταφοράς με βυτιοφόρα; Είναι μείζον ζήτημα. Περιμένουμε τις τοποθετήσεις σας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Επιτρέψτε μου σήμερα, να σταθώ στις διατάξεις που αφορούν την αστυνομική εκπαίδευση και επιφυλάσσομαι για μια ολοκληρωμένη προσέγγιση των άρθρων που αφορούν την επέκταση της ηλεκτρονικής επιτήρησης και τη Γενική Γραμματεία Αντεγκληματικής Πολιτικής.

Χαίρομαι που ο κ. Υπουργός παραδέχτηκε χθες ότι το νομοσχέδιο εμπνέεται σε μεγάλο ποσοστό από το νόμο 3187 του 2003 για τις Ανώτατες Στρατιωτικές Σχολές και σας είπα χθες ότι σε γενικές γραμμές ο νόμος αυτός ήταν ένας επιτυχημένος νόμος, όμως, θα πρέπει να γίνουν ορισμένες απαραίτητες προσαρμογές ώστε η Σχολή Αξιωματικών να λειτουργήσει αποτελεσματικά.

Το νομοσχέδιο καθιερώνει δύο κεφαλές στο εσωτερικό της Σχολής. Από τη μια μεριά τον Διοικητή που προεδρεύει του εκπαιδευτικού συμβουλίου και τον Διευθυντή Αστυνομικής Εκπαίδευσης που προΐσταται της αστυνομικής εκπαίδευσης. Από την άλλη, τον Κοσμήτορα, ο οποίος κατά τους ορισμούς του άρθρου 17 προΐσταται της ακαδημαϊκής συνέλευσης. Μεταξύ των δύο πυλώνων της Σχολής πρέπει να εξασφαλίζονται κάποιο όροι ισοτιμίας και ένα σύστημα αμοιβαίων ελέγχων και εξισορροπήσεων, ώστε να μην είναι εύκολο η μία να μπει στον πειρασμό να περιθωριοποιήσει στην άλλη.

Αυτός ο κίνδυνος υπάρχει εκτιμώ, μόνον λόγω των θητειών που προβλέπονται για το καθένα από αυτά τα μονοπρόσωπα όργανα. Για τον διοικητή, τον υποδιοικητή και τον Αστυνομικό Διευθυντή, πουθενά δεν προβλέπεται η διάρκεια της θητείας τους. Θα είναι (...), θα είναι διετής, μήπως κάτι μου διαφεύγει; Στο νομοσχέδιο πάντως, νομίζω πως δεν ξεκαθαρίζεται αυτό. Πρέπει κανείς να ανατρέξει στις μεταβατικές διατάξεις συγκεκριμένα, στην παράγραφο 9 του άρθρου 54, για να καταλήξει μάλλον στο συμπέρασμα ότι η θητεία είναι διετής. Ρητά προβλέπεται, όμως, στο άρθρο 17 ότι η θητεία του κοσμήτορα θα είναι τετραετής με δυνατότητα ανανέωσης για μία ακόμη θητεία.

Λαμβάνοντας υπόψη τα ανωτέρω, φαίνεται να δημιουργείται μια ανισορροπία μεταξύ αυτών των δύο πυλώνων εξουσίας στο εσωτερικό της Σχολής και αυτό πρακτικά τι μπορεί να σημάνει; Ότι ο πρώτος κοσμήτορας που θα αναλάβει τα καθήκοντά του, μόλις συγκροτηθεί σε σώμα η πρώτη Ακαδημαϊκή Συνέλευση, θα έχει όλον τον χρόνο να προσαρμόσει την κατάσταση στα μέτρα του, δημιουργώντας, ενδεχομένως, ένα προσωποπαγή κλειστό σύστημα. Είναι πολύ σημαντικό ποιος θα είναι ο πρώτος Κοσμήτορας της Σχολής Αξιωματικών διότι, αυτός είναι εν πολλοίς εκείνος που θα διαμορφώσει σε μεγάλο βαθμό την ακαδημαϊκή φυσιογνωμία της Σχολής για τα επόμενα χρόνια.

Προκειμένου να αποφευχθούν καταστάσεις όπως αυτή που περιέγραψα παραπάνω, πρέπει ο χρόνος της θητείας των μονοπρόσωπων οργάνων, τόσο της αστυνομικής όσο και της ακαδημαϊκής εκπαίδευσης, να είναι ο ίδιος ή έστω να παρελάσει σε μικρό βαθμό. Επειδή μπορεί ο διοικητής που θα αναλάβει τη Σχολή να είναι υποστράτηγος, τι το πιο τιμητικό για τη Σχολή και τον ίδιο η θητεία του να είναι τετραετής επί παραδείγματι, τερματίζοντας την υπηρεσία του προς το Σώμα προσφέροντας την πολύτιμη εμπειρία που αποκόμισε καθ’ όλη την διάρκεια της σταδιοδρομίας του ή εάν δεν μπορεί να θεσπισθεί η τετραετής θητεία του διοικητή, πρέπει να προβλεφθεί οπωσδήποτε για τον Διευθυντή Αστυνομικής Εκπαίδευσης ο οποίος είναι επιφορτισμένος με το σύνολο της αστυνομικής εκπαίδευσης, ασκώντας εκ των πραγμάτων, de facto, καθήκοντα παρόμοια με εκείνο του κοσμήτορα στο πεδίο των αρμοδιοτήτων του. Δεν πρέπει εντός της Σχολής να δημιουργηθούν δύο συστήματα εξουσίας όπου το ένα δεν θα συνομιλεί με το άλλο!

Ο κύριος Υπουργός είπε εχθές ότι εξασφαλίζονται και εξωτερικοί μηχανισμοί αξιολόγησης της Σχολής Αξιωματικών. Επιτρέψτε μου να μην έχω την ίδια άποψη. Διασφαλίζεται μόνον η εσωτερική αξιολόγηση μέσω της μονάδας διασφάλισης της ποιότητας στην οποία μάλιστα, προεδρεύει ο Διοικητής της Σχολής και πράγματι -όπως επισημάνθηκε στην επί της αρχής συζήτηση- ο διοικητής θα ελέγχει και τον εαυτό του. Αυτό δεν είναι δόκιμο, πρέπει να αλλάξει όπως πρέπει να προωθηθεί η εξωτερική αξιολόγηση της Σχολής Αξιωματικών από την Εθνική Αρχή Ανώτατης Εκπαίδευσης. Δεν είναι κακό να υπάρξει για τη Σχολή μια ανατροφοδότηση από έναν εξωτερικό ελεγκτή ο οποίος θα διατυπώνει μια απλή γνώμη προς το Εκπαιδευτικό Συμβούλιο για την ποιότητα του προγράμματος σπουδών και των αλλαγών που χρειάζονται για την περαιτέρω αναβάθμιση του.

Όπως, επίσης, δεν είναι κακό έλεγχο νομιμότητας να μην ασκεί μόνον το Υπουργείο Προστασίας του Πολίτη, όπως ορίζεται στο άρθρο 38 του σχεδίου νόμου, αλλά και το Υπουργείο Παιδείας, αφού σύμφωνα με το άρθρο 6 παράγραφος 2, συνασκεί εποπτεία με το Υπουργείο Προστασίας του Πολίτη στα θέματα της ακαδημαϊκής εκπαίδευσης.

Εφόσον μίλησα για Εκπαιδευτικό Συμβούλιο, οφείλω να επισημάνω δύο προβλέψεις του νόμου που μετριάζουν αισθητά την αυτονομία της Σχολής.

Από την μία πλευρά στις αρμοδιότητες του Εκπαιδευτικού Συμβουλίου του άρθρου 11 δεν περιλαμβάνεται η αρμοδιότητα κατάρτισης ή εν πάση περιπτώσει συμμετοχής στην κατάρτιση του προϋπολογισμού. Σε μια παραγωγική Σχολή δεν νοείται βεβαίως, να υπάρχει αυτούσια η έννοια του αυτοδιοίκητου όπως υπάρχει σε ένα Ανώτατο Εκπαιδευτικό Ίδρυμα του άρθρου 16 του Συντάγματος, αλλά το να μην έχει το Εκπαιδευτικό Συμβούλιο λόγο για τον προϋπολογισμό που αφορά τη λειτουργία του, είναι μια παράλειψη πιστεύω.

Από την άλλη, το διδακτικό προσωπικό της Σχολής διορίζεται απευθείας από τον Υπουργό Προστασίας του Πολίτη και όχι από τον Διοικητή της Σχολής. Γιατί δεν εμπιστεύεται το Υπουργείο τον διοικητή που εκείνο ορίζει, ώστε να διορίζει εκείνος το διδακτικό προσωπικό που διδάσκει στη Σχολή που ο ίδιος διοικεί; Δεν είναι απαραίτητο ο Υπουργός να έχει λόγο και γι’ αυτό, κατά την προσωπική μου εκτίμηση και αυτό μπορεί να αλλάξει.

Επίσης, στο νομοσχέδιο κατά τη διάρκεια της διαβούλευσης,\ στο άρθρο 36, υπήρχε η παράγραφος 6 η οποία δεν υπάρχει πια στο κατατεθέν στη Βουλή νομοσχέδιο. Τι προέβλεπε αυτή η παράγραφος; Ότι η επιλογή των μελών που απαρτίζουν το Εκλεκτορικό Σώμα για την εκλογή και την εξέλιξη των μελών ΔΕΠ, γινόταν από τα μητρώα εσωτερικών και εξωτερικών μελών. Αυτή η πρόβλεψη κατ’ αναλογία της ρύθμισης του νόμου για τα ΑΕΙ, παραλήφθηκε με αποτέλεσμα να παραμείνει η διάταξη με το 11μελές ηλεκτρονικό Σώμα να αποτελείται από πέντε εσωτερικά και έξι εξωτερικά μέλη. Αυτά τα μέλη, δεν είναι σαφές σε εμένα τουλάχιστον, με ποιες διαδικασίες και πως επιλέγονται. Πρέπει να ακούσουμε γιατί αφαιρέθηκε η παράγραφος του άρθρου 36. Αυτό, ευνοεί την εσωστρέφεια στο εσωτερικό της σχολής και πρέπει να επανέλθει αμέσως, η διάταξη που αποσύρατε. Επίσης, φανερώνει και την αμφιθυμία του υπουργείου σχετικά με την πλήρη εξομοίωση, ήδη, του ακαδημαϊκού καθεστώτος της σχολής με την κείμενη νομοθεσία των ΑΕΙ. Πρόκειται για μία επιλεκτική εφαρμογή των διατάξεων που ρυθμίζουν τα θέματα των ΑΕΙ, την οποία δεν μπορούμε να εξηγήσουμε εδώ.

Μια διάταξη που μπορεί να δημιουργήσει ερμηνευτικές δυσκολίες, είναι και το στάτους των επίκουρων καθηγητών. Ενώ, στο νομοσχέδιο που ψηφίστηκε, πρόσφατα, για τα ΑΕΙ προβλέπεται γενικά καθεστώς μονιμότητας και για τους επίκουρους καθηγητές, όπως ορίζει η παράγραφος 2 του άρθρου 140. Αντίστοιχη πρόβλεψη δεν υπάρχει και για τους επίκουρους καθηγητές της σχολής Αξιωματικών. Επειδή, είναι βέβαιο ότι θα προκύψουν δικαστικές αντιδικίες, προτείνω στην παράγραφο 2 του άρθρου 31, να συμπεριληφθούν ρητά και οι επίκουροι καθηγητές στο καθεστώς της νομιμότητας. Όπως επίσης, δεν είναι κατανοητή η μη συμμετοχή του Κοσμήτορα στο Πειθαρχικό Συμβούλιο, που αφορά τα μέλη ΔΕΠ της Σχολής Αξιωματικών στο άρθρο 48. Το Συμβούλιο αποτελείται μόνο από ανώτατους δικαστικούς και ανώτατους αξιωματικούς της ΕΛΑΣ, ενώ απουσιάζει ένας εκπρόσωπος της ακαδημαϊκής κοινότητας.

Τέλος, θα ήθελα και εγώ να επισημάνω τους μεγάλους απόντες αυτού του νομοσχεδίου, που είναι η εκπαίδευση των ειδικών φρουρών. Επειδή, η εισροή των ειδικών φρουρών στο αστυνομικό προσωπικό, συνήθως είναι κατ’ έτος μεγαλύτερη από την αντίστοιχη εισροή νέων αξιωματικών και αστυφυλάκων και ειδικά αν λάβουμε υπόψη ότι, ουσιαστικά, η διαβόητη πανεπιστημιακή αστυνομία επί της ουσίας έχει σχεδόν απορροφηθεί από το σύνολο των ειδικών φρουρών, σύμφωνα με το άρθρο 28 του ν. 4937, πρέπει να δούμε στα σοβαρά την χρονική διάρκεια και το περιεχόμενο της εκπαίδευσης που οι άνθρωποι αυτοί λαμβάνουν. Αυτό διότι, ο πολίτης, όταν ακούει αστυνομική εκπαίδευση δεν έχει στο μυαλό του την ακαδημαϊκή εκπαίδευση των αξιωματικών και των αστυφυλάκων ή τα σχολεία από τα οποία εκείνοι περνούν, αλλά τους αστυνομικούς που βρίσκονται στον δρόμο και περιπολούν, την ομάδα ΔΙΑΣ, την ΟΠΚΕ κ.ο.κ..

Πρέπει κάποια στιγμή να μιλήσουμε στα σοβαρά για την μορφή και την ποιότητα της εκπαίδευσης τους έτσι ώστε, να περιοριστεί κατά το μέτρο του δυνατού και η αστυνομική αυθαιρεσία που κάθε χρόνο αυξάνει, διαβάζοντας τις εκθέσεις του Συνηγόρου του Πολίτη. Όπως επίσης, το Υπουργείο οφείλει να εξετάσει στα σοβαρά, την αναβάθμιση καθεστώτος των αστυνομικών ειδικών καθηκόντων. Είναι πολύ σημαντικό για την Ελληνική Αστυνομία, να προσελκύει πτυχιούχους ιδιώτες οι οποίοι θα καλύπτουν άμεσα ανάγκες που προκύπτουν αξιοποιώντας τις γνώσεις και τις δεξιότητες τους, σε γνωστικά αντικείμενα απαραίτητα για τη δουλειά τους, όπως είναι τα οικονομικά, η ψυχολογία, η εγκληματολογία, οι νομικές επιστήμες, η πληροφορική και η ιατρική.

Για περισσότερα, στην επόμενη συζήτηση.

Στο σημείο αυτό έγινε η β΄ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία - Θεοδώρα, Δούνια Παναγιώτα, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης-Μιχαήλ, Μάνη - Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος - Νικόλαος, Χιονίδης Σάββας, Αγαθοπούλου Ειρήνη - Ελένη, Ζαχαριάδης Κωνσταντίνος, Καλαματιανός Διονύσιος - Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκής Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή, Αδαμοπούλου Αγγελική.

**ANΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει τώρα ο Ειδικός Αγορητής του Κομμουνιστικού Κόμματος Ελλάδος ο κ. Νικόλαος Παπαναστάσης, για 12΄ λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του ΚΚΕ):** Εμείς τοποθετηθήκαμε αναλυτικά στο περιεχόμενο του νομοσχεδίου, στην προηγούμενη συνεδρίαση. Αναλυτικά, κατά άρθρο, θα τοποθετηθούμε σε επόμενη συνεδρίαση.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κυρίες και κύριοι συνάδελφοι, ακούγοντας τόση ώρα, όλα τα οποία ισχυριστήκατε, εκτιμώ ότι δεν έχουν καταλάβει ορισμένοι για ποιο λόγο μπήκαμε εδώ να συζητήσουμε αυτό το νομοσχέδιο. Αυτό το νομοσχέδιο σημαίνει αναμόρφωση και αναβάθμιση παραγωγικής σχολής. Τεράστια διαφορά από πανεπιστημιακή σχολή, αυτά τα οποία γνωρίζουμε. Παραγωγικό σχολείο σημαίνει ότι βγάζουμε από εκεί, μέσα σε 4 χρόνια, αξιωματικούς, κατά αντιστοιχία αστυφύλακες κ.λπ.. Είτε είναι η σχολή, επειδή ακούστηκαν ότι αυτά προέρχονται, δεν είναι Σχολή Ευελπίδων ή Σχολή Αστυνομίας κ.λπ.. Είναι μια στρατιωτική σχολή.

Ξέρετε, θα ήθελα πάρα πολύ να περάσουν όλοι οι βουλευτές μία μέρα ή μία εβδομάδα και να παρακολουθήσουν το πρόγραμμα ενός παραγωγικού σχολείου, κ. Σπίρτζη. Με κοιτάτε λίγο απορημένος. Επειδή, είναι τελείως διαφορετικά να έχουμε στο μυαλό μας ένα νομικό πρόσωπο δημοσίου δικαίου, μία πανεπιστημιακή σχολή από μία σχολή η οποία θέλει να είναι ανώτατη σχολή, να έχει ακαδημαϊκή εκπαίδευση μέσα, να έχει αστυνομική εκπαίδευση ή στρατιωτική εκπαίδευση, εάν μιλάμε για τις σχολές των ενόπλων δυνάμεων και να έχει και κάτι άλλο το οποίο δεν το έχετε λάβει μέχρι τώρα υπόψη, κανένας. Διαμόρφωση χαρακτήρων. Μέσα στις στρατιωτικές σχολές, μέσα στις σχολές αστυνομίας, έχουμε να διαμορφώσουμε χαρακτήρες. Χαρακτήρες οι οποίοι πρέπει να βγουν από μέσα πειθαρχημένοι, να μάθουν τι σημαίνει επιμονή, υπομονή και εκτέλεση διαταγών. Καμία σχέση με πανεπιστημιακού επιπέδου σχολή. Τα μαθήματα τα οποία μπαίνουν μέσα, μαθηματικά, φυσική κ.λπ. διότι, προφανώς, μία ανώτατη σχολή χρειάζεται επιπλέον μόρφωση, ο άνθρωπος ο οποίος θα βγει από εκεί. Είναι για να καταλάβουμε πως μέσα σε αυτές τις σχολές δημιουργείται ένα επίπεδο γνώσεων ανωτάτου επιπέδου.

Το 2003 η στρατιωτική Σχολή Ευελπίδων ή Ικάρων ή Δοκίμων πήραν αυτό το σχήμα που παίρνει σήμερα η Ανώτατη σχολή Αξιωματικών της Αστυνομίας. Τέσσερα χρόνια. Είπε ο κ. Καλαματιανός, πολύ σωστά. Δεν μπορεί να γνωρίζει ο καθένας, τι σημαίνει παραγωγικό σχολείο διότι, δεν έχει παρακολουθήσει παραγωγικό σχολείο. Καλή είναι η θεωρία.

Είπε ο κύριος Καλαματιανός ότι διευρύνεται το χάσμα μεταξύ αξιωματικών και αστυφυλάκων. Μα, υπάρχει χάσμα μεταξύ σχολής αξιωματικών και σχολής αστυφυλάκων. Ξέρετε από πού ξεκινάει, κυρίες και κύριοι συνάδελφοι; Από την βαθμολογία εισαγωγής. Ο ένας μπαίνει με βαθμό 18 και ο άλλος μπαίνει με βαθμό 15 και σας το λέω αυτό επειδή, ο γιος μου -σας λέω προσωπικό παράδειγμα, δεν είναι κάτι το οποίο θέλω να κρύψω- μπήκε με 16 στη σχολή υπαξιωματικών του στρατού. Σήμερα, είναι ανθυπολοχαγός.

Προσέξτε, όμως. Οι ειδικοί φρουροί, κύριε Σπίρτζη, είναι μια άλλη κατηγορία αστυνομικών υπαλλήλων. Είναι τελείως διαφορετικά τα πράγματα. Δεν μπαίνουν με βαθμό οι ειδικοί φρουροί. Μπορεί να γίνουν με ειδικά προσόντα τα οποία εμείς βγάλαμε πρόσφατα. Δεν πήρε πάλι η Κυβέρνηση, δεν έκανε διαγωνισμό για να πάρει ειδικούς φρουρούς; Δεν βάλαμε προσόντα, όχι εμείς, η Κυβέρνηση. Ακούστε παρακαλώ. Το χάσμα λοιπόν, υπάρχει από την στιγμή που εισάγεται κάποιος και θα σας πω παράδειγμα τον γιο μου πάλι, ο οποίος είναι ανθυπολοχαγός, 19 χρόνια υπηρεσίας.

Τελείωσε την Σχολή Υπαξιωματικών - έτσι θα γίνει και η Σχολή Αστυφυλάκων- τελείωσε το Οικονομικό του Αριστοτελείου Πανεπιστημίου και τελείωσε και τρεις ξένες γλώσσες μέσω της σχολής ξένων γλωσσών. Εκεί θέλω να μείνω ότι είτε είναι η Σχολή Υπαξιωματικών δηλαδή, Αστυφυλάκων είτε είναι η Σχολή Αξιωματικών, κατευθείαν ανωτάτη σχολή, έχει το δικαίωμα, έχει την άνεση και μπορεί ο οποιοσδήποτε να προάγει τις γνώσεις του.

Είπε ο κ. Καλαματιανός, πρέπει να υπάρχει, κατά τον ΣΥΡΙΖΑ, ανώτατη σχολή αξιωματικών, ανώτατη σχολή αρχιφυλάκων και ανώτατη σχολή αστυφυλάκων. Δηλαδή, δεν λαμβάνουμε υπόψη τη βαθμολογική εξέλιξη των αστυνομικών; Αυτό είπε. Νομίζω ότι το ακούσαμε όλοι, ανώτατη σχολή αξιωματικών, ανώτατη σχολή αρχιφυλάκων. Μα δεν μπορεί να γίνει ανώτατη σχολή αρχιφυλάκων. Μετά από λίγο καιρό, ο αρχιφύλακας θα γίνει αξιωματικός.

Πρέπει να καταλάβουμε ορισμένα πράγματα για να τα διαχωρίσουμε στο μυαλό μας. Βεβαίως και υπάρχουν προβλήματα τα οποία έχει το νομοσχέδιο και εμείς θα τα πούμε, αλλά είναι θετικό το σημείο από όπου ξεκινάμε, από τη βάση. Δηλαδή, η Σχολή Αξιωματικών πρέπει να γίνει ανώτατη σχολή πανεπιστημιακού επιπέδου; Συμφωνούμε όλοι; Πρέπει να γίνει.

Σας είπα ότι πρέπει να διευκρινίσουμε ορισμένα πράγματα. Δεν υπάρχουν δύο πυλώνες εξουσίας μέσα σε μία παραγωγική σχολή. Ένας είναι ο πυλώνας εξουσίας και είναι ο διοικητής σχολής, ο στρατηγός. Η διαφορά μας με το νομοσχέδιο είναι ότι ο στρατηγός - διοικητής της σχολής ή ο ταξίαρχος, δεν έχει σημασία ανώτατος αξιωματικός, πρέπει να τοποθετείται με διαταγή του Αρχηγού της Ελληνικής Αστυνομίας και όχι να προτείνεται από τον Αρχηγό της Ελληνικής Αστυνομίας και να υπογράφει ο Υπουργός. Αυτή είναι μία διαφοροποίηση την οποία νομίζω πρέπει να τη λάβουμε σοβαρά υπόψη. Η εκάστοτε εξουσία, η πολιτική, δεν πρέπει να παρεμβαίνει στις παραγωγικές σχολές. Το έχουμε ζήσει κατ΄ επανάληψη αυτό στο παρελθόν. Όσες φορές η πολιτική ηγεσία μπήκε μέσα στις παραγωγικές σχολές έκανε ζημιά. Οι παραγωγικές σχολές πρέπει να μένουν έξω και πέρα από κάθε πολιτικοποίηση ή κομματικοποίηση. Είναι λάθος να σκεφτόμαστε ότι μπορεί να υπάρχουν καθηγητές οι οποίοι είναι μέλη ΔΕΠ και οι οποίοι πάνε να διδάξουν τους μαθητές της παραγωγικής σχολής και να είναι κομματικοποιημένοι, δηλαδή, να είναι μέλη κόμματος. Αυτό είναι τελείως λάθος.

Σκεφτείτε τώρα εγώ να έχω τελειώσει το Οικονομικό και να πρέπει να πάω να διδάξω στη Σχολή Αστυνομίας και να είμαι βουλευτής της Ελληνικής Λύσης. Πώς θα με βλέπουν μέσα οι αστυνομικοί; Τι μπορώ να πω εγώ στους αστυνομικούς, στο φυτώριο, στα παιδιά τα οποία είναι εύπλαστα; Εκεί πλάθεται ο χαρακτήρας του ανθρώπου, στην παραγωγική σχολή. Αυτός είναι ο λόγος που τέσσερα χρόνια στις παραγωγικές σχολές μένουν μέσα, τρώνε μέσα, κοιμούνται μέσα, σηκώνονται έχουν ειδικό πρόγραμμα, γυμναστική κ.λπ.. Όλα αυτά παίζουν το ρόλο τους.

Δεν έχει καμία σχέση η παραγωγική σχολή της αστυνομίας, ανώτατη σχολή της ελληνικής αστυνομίας με τη σχολή του Οικονομικού του Αριστοτελείου Πανεπιστημίου ή με οποιοδήποτε άλλη πανεπιστημιακή σχολή. Καμία. Η εκπαίδευσή τους, όμως, θεωρητική και πρακτική, είναι ανωτάτου επιπέδου με καθηγητές οι οποίοι είναι καθηγητές πανεπιστημίων. Αυτό πρέπει να το καταλάβουμε.

Επίσης, ελέχθη ότι η θητεία του στρατηγού διοικητή της σχολής πρέπει να είναι τετραετής ή τριετής. Μα λέει κανείς ότι ο στρατηγός διοικητής θα κάτσει 4 χρόνια στρατηγός; Μπορεί να πάει φέτος ο Μυλωνάκης, ο οποίος είναι Υποστράτηγος και να αποστρατευτεί του χρόνου. Το ίδιο ισχύει και για τον διευθυντή σπουδών ή τον διευθυντή αστυνομικής εκπαίδευσης όπως το ονομάζετε. Μπορεί να είναι συνταγματάρχης αστυνομικός διευθυντής και να προαχθεί σε ταξίαρχο. Τι θα πούμε, δηλαδή, σε αυτόν τον άνθρωπο, ότι πρέπει να μείνεις τέσσερα χρόνια μέσα;

Λέτε ορισμένα πράγματα τα οποία εάν καθίσουμε και τα σκεφτούμε σοβαρά, λογικά, δεν ανταποκρίνονται στην πραγματικότητα.

Εδώ μιλάμε να φτιάξουμε απλά μία σχολή με όλες τις προδιαγραφές και να την αναβαθμίσουμε για καλό της κοινωνίας. Δεν πρέπει να λησμονούμε ότι ο Έλληνας αξιωματικός, είτε είναι του Στρατού, της Αεροπορίας, του Ναυτικού, είτε της Ελληνικής Αστυνομίας ή της Πυροσβεστικής έχει διπλό καθήκον. Το πρώτο είναι ότι διοικεί ανθρώπους και, δεύτερον, ότι προστατεύει ανθρώπους. Άρα, λοιπόν, ο αξιωματικός πρέπει να έχει μία πολύ γενική και σφαιρική μόρφωση, την οποία την κάνει ειδική με τα σχολεία επιμόρφωσης, σεμινάρια κ.λπ..

Αυτό το οποίο επίσης ελέχθη ότι πρέπει να ελέγχεται η Σχολή και ο Στρατηγός, βεβαίως και ελέγχεται. Ο Στρατηγός Διοικητής της Σχολής και η Σχολή ολόκληρη υπόκειται στους ελέγχους του Αρχηγείου, είτε είναι του Στρατού, είτε του Ναυτικού είτε της Ελληνικής Αστυνομίας. Δεν πρέπει να το παραγνωρίζουμε επειδή βλέπουμε εδώ συνέχεια τους υπουργούς. Ο Αρχηγός με το επιτελείο του είναι αυτός ο οποίος διοικεί την Ελληνική Αστυνομία. Πρέπει να ξεχωρίσουμε στο μυαλό μας ορισμένα πράγματα. Εγώ νομίζω ότι τη βάση για την κορωνίδα της Ελληνικής Αστυνομίας, η οποία τροφοδοτεί με έμψυχο υλικό τους αυριανούς, μεθαυριανούς αξιωματικούς ή αστυφύλακες, πρέπει να είναι η Ανώτατη Σχολή Αξιωματικών και βέβαια, η Ανωτέρα Σχολή Υπαξιωματικών αναβαθμισμένες σχολές.

Όσον αφορά το νομικό πρόσωπο δημοσίου δικαίου και αυτοδιοίκητο, αυτό είναι τελείως λάθος. Δεν υπάρχει νομικό πρόσωπο δημοσίου δικαίου. Είναι παράρτημα και υπόκειται στον έλεγχο και στην διοίκηση της Ελληνικής Αστυνομίας. Δεν είναι πανεπιστήμιο. Πρέπει να το ξεχάσουμε αυτό. Ένα άλλο είναι ότι πρέπει να έχουμε υπομονή και επιμονή στο έργο. Τα αποτελέσματα δε θα τα δούμε άμεσα διότι και τώρα να ξεκινήσει αυτός ο νόμος, από το καινούργιο εκπαιδευτικό έτος, πρέπει να περάσουν τουλάχιστον, τέσσερα και οκτώ χρόνια να βγάλουμε δηλαδή, δυο, τρεις, τέσσερις παραγωγικές τάξεις με το καινούργιο σύστημα για να μπορέσουμε να δούμε τα αποτελέσματα.

Προφανώς, οι Έλληνες αστυνομικοί, οι αξιωματικοί και υπαξιωματικοί, με τη δική τους Αστυνομική Ακαδημία δηλαδή, πρέπει να έχουν και ακαδημαϊκή υψηλού επιπέδου εκπαίδευση και οι αστυνομική υψηλού επιπέδου. Να μην ξεχνάμε ότι πρέπει και οφείλουν και οι ίδιοι να το έχουν κατά νου, ότι πρέπει να τελειώσουν, εν συνεχεία, και ένα ακόμα πανεπιστημιακό σχολείο, είτε είναι νομικοί και αυτό γίνεται συνήθως σε πάρα πολλούς αστυνομικούς. Έχουν τελειώσει το οικονομικό, έχουν τελειώσει αστυνομίες. Κάτι ανάλογο γίνεται και στην Στρατιωτική Σχολή Αξιωματικών Σωμάτων όπου βγαίνουν γιατροί, νομικοί κ.λπ. και πηγαίνουν στην Ελληνική Αστυνομία και από εκεί. Άρα, έχουμε και από εκεί εισόδους. Όπως είπαμε, είναι λάθος να εποπτεύεται η Σχολή Αξιωματικών της Αστυνομίας από τον Υπουργό. Πρέπει να εποπτεύεται, να διοικείται και να ελέγχεται από τον εκάστοτε Αρχηγό της Ελληνικής Αστυνομίας.

Όσον αφορά τη Γενική Γραμματεία Αντεγκληματικής Πολιτικής, κύριε υπουργέ, θα ήθελα να αναφέρω τη δυνατότητα της απευθείας επιχορήγησης της εταιρείας από τις πιστώσεις του προϋπολογισμού της Γενικής Γραμματείας Αντεγκληματικής Πολιτικής. Νομίζω ότι όλα τα έργα τα οποία πρέπει να κάνουμε, πρέπει να τα φτιάχνουμε με φειδώ και με ένα πρόγραμμα διότι, πολλές φορές κάνουμε χρήση οικονομικών, δίνουμε χρήματα τα οποία δεν βγαίνουν πουθενά. Μελέτες, κατασκευές, συντηρήσεις, επισκευές κτιρίων, εξοπλισμοί των καταστημάτων κράτησης και κάθε άλλης υπηρεσίας ή νομικού προσώπου που εποπτεύεται από τη Γενική Γραμματεία Αντεγκληματικής Πολιτικής. Μπορεί οι «Κτιριακές Υποδομές Α.Ε.» να είναι ο ενιαίος κατασκευαστικός φορέας του Ελληνικού Κράτους για όλες τις δημόσιες κτιριακές υποδομές, αλλά, από τη στιγμή που θα υπάρχει υπηρεσία προς άλλο δημόσιο φορέα, θα πρέπει, για λόγους διαφάνειας, να υπάρχει και μία προσφορά η οποία θα ζητηθεί μεταξύ των άλλων.

Το νομοσχέδιο -για να κλείσω- είπα ότι είναι προς τη θετική κατεύθυνση. Η Ελληνική Λύση, ακούγοντας και τους φορείς, κυρία Πρόεδρε, οι οποίοι είναι καθ’ ύλην αρμόδιοι και την ΠΟΑΞΙΑ και την ΠΟΑΣΥ, υπερψηφίζει το νομοσχέδιο. Ορισμένα από τα άρθρα βεβαίως, θα τα δούμε, αλλά επί της αρχής, το υπερψηφίζει.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, το προτεινόμενο σχέδιο νόμου αποτελείται από 90 άρθρα τα οποία χωρίζονται σε τέσσερα μέρη. Το πρώτο, αναφέρεται στον σκοπό και περιγράφει το αντικείμενο του σχεδίου νόμου. Το δεύτερο που είναι τα άρθρα 3 έως 54, περιλαμβάνει τις διατάξεις που είναι σχετικές με τη Σχολή Αξιωματικών της ΕΛΑΣ. Το τρίτο, με την Αστυνομική Ακαδημία και στο τέταρτο περιλαμβάνονται οι επείγουσες ρυθμίσεις του Υπουργείου Προστασίας του Πολίτη. Πάμε, λοιπόν, να δούμε τα δύο πρώτα μέρη άρθρα 1-54.

Εισάγονται ρυθμίσεις σχετικά με την «αναβάθμιση» εντός εισαγωγικών για εμάς εκτός εισαγωγικών για την κυβερνώσα παράταξη, σε ανώτατη σχολή της ισότιμης των ΑΕΙ ή της Σχολής Αξιωματικών της ΕΛΑΣ. Επανακαθορίζεται το πλαίσιο λειτουργίας της, η αποστολή, τα όργανα διοίκησης, η διάρθρωση, το πλαίσιο εκπαίδευσης των σπουδών καθώς και η οικονομική διαχείριση και ούτω καθεξής. Ορίζονται οι κατηγορίες διδακτικού προσωπικού τα μέλη ΔΕΠ, το ειδικό και εργαστηριακό διδακτικό προσωπικό, το διδακτικό προσωπικού αστυνομικής εκπαίδευσης, προσδιορίζονται τα δικαιώματα, οι υποχρεώσεις τους και η υπηρεσιακή τους κατάσταση. Με Π.Δ., εγκρίνεται ο εσωτερικός κανονισμός της Σχολής ο οποίος περιλαμβάνει τη σύσταση του αριθμού θέσεων των μελών ΔΕΠ, την περαιτέρω διάρθρωση, τις αρμοδιότητες αλλά και τον κανονισμό των σπουδών.

Στο τρίτο μέρος, ορίζεται ότι η Αστυνομική Ακαδημία αποτελεί αυτοτελή κεντρική υπηρεσία της ΕΛΑΣ, να θυμίσουμε ότι με τον ν.4249/2018, ορίσθηκε ως νομικό πρόσωπο δημοσίου δικαίου το οποίο ήταν εποπτευόμενο και επιχορηγούμενο από το Υπουργείο Προστασίας του Πολίτη και ρυθμίζονται εκ νέου, όλα τα θέματα οργάνωσης και λειτουργίας της. Παρέχονται οι αναγκαίες εξουσιοδοτήσεις για την περαιτέρω εξειδίκευση του πλαισίου που θα την διέπει.

Στο τέταρτο μέρος, εισάγει ρυθμίσεις που αφορούν λοιπά ζητήματα της αρμοδιότητας του Υπουργείου Προστασίας του Πολίτη, όπως η διάρκεια ισχύος των διαβατηρίων, η επέκταση του θεσμού της ηλεκτρονικής επιτήρησης κρατουμένων, η μεταφορά προσωπικού του καταστήματος κράτησης Πάτρας με κρατικά ή μισθωμένα οχήματα, ή αρμοδιότητες της εταιρείας, κτιριακές υποδομές και ζητήματα εν γένει της Γενικής Γραμματείας Αντεγκληματικής Πολιτικής.

Θα σταθώ στα πρώτα μέρη σήμερα, αφήνοντας το 4ο για τη δεύτερη ανάγνωση. Σύμφωνα λοιπόν με τα όσα υποστηρίζει το Υπουργείο Προστασίας του Πολίτη, έχουμε ένα νομοσχέδιο στα χέρια μας και συζητάμε από χθες, που θα έρθει να αναβαθμίσει την παρεχόμενη αστυνομική εκπαίδευση στη χώρα μας. Όμως, πριν από οτιδήποτε άλλο να δούμε τι έχει πραγματικά συμβεί αυτά τα τρία χρόνια διακυβέρνησης της Νέας Δημοκρατίας στη χώρα μας.

Να σκεφτούμε, να αναμετρήσουμε, να απαριθμήσουμε πόσα περιστατικά αστυνομικής βίας και καταστολής έχουμε σημειώσει και έχουμε γίνει μάρτυρές τους. Πόσες φορές τα ΜΑΤ όχι μόνον χτύπησαν μαθητές, φοιτητές, εργαζόμενους, συμπολίτες μας πολλών ομάδων και κατηγοριών, που απλώς τόλμησαν να διαμαρτυρηθούν για τα δικαιώματα που βλέπουν να καταπατά κάθε μέρα η Κυβέρνηση.

Να δούμε τα αποτελέσματα των νομοθετικών σας πρωτοβουλιών, κύριοι Υπουργοί, με χαρακτηριστικότερο παράδειγμα την πανεπιστημιακή αστυνομία διότι, όχι μόνον την Δημοκρατία δεν έφερε στα πανεπιστημιακά ιδρύματα της χώρας μας, αλλά έφερε την καταστολή, το ξύλο και τις κρότου λάμψης. Ακόμη και σήμερα, στο προηγούμενο νομοσχέδιο ξεκινήσαμε να συζητάμε την σύσταση της δικαστικής αστυνομίας η οποία θα είναι φυσικά, στο Υπουργείο Δικαιοσύνης. Παρόλα αυτά σε λίγο και επιτρέψτε μου το μαύρο χιούμορ, θα δούμε να νομοθετείτε και την πολιτιστική αστυνομία που θα έρθουν οι ειδικοί φρουροί να περιφρουρούν τις πολιτικές πολιτιστικές εκδηλώσεις της χώρας μας, μην τύχει και υψωθεί κανένα πανό και αναγκαστούν και άλλοι υπουργοί σας να αποχωρήσουν.

Πιστέψτε με, το τελευταίο που θέλω να κάνω είναι να σας δώσω ιδέα, κύριε Υπουργέ, διότι, δεν είναι ο στόχος μου αυτός, αλλά δεν απέχουμε πολύ. Πλέον, θα υπάρχει αστυνομία για οτιδήποτε περιλαμβάνει η ζωή μας, η καθημερινότητά μας.

Αλήθεια, κύριε Υπουργέ, συνεχίζετε να υποστηρίζετε πως σκοπός του προτεινόμενου νομοσχεδίου είναι η αναβάθμιση της εκπαίδευσης του Προσωπικού της Ελληνικής Αστυνομίας, η βελτίωση των υπηρεσιών που παρέχονται προς όλους εμάς τους πολίτες, η ενίσχυση του αισθήματος ασφάλειας μέσω του εκσυγχρονισμού όχι μόνον της Σχολής Αξιωματικών, αλλά γενικότερα της αστυνομικής εκπαίδευσης; Αν αλήθεια το πιστεύετε, θα ήθελα να μετρήσουμε μαζί τις προκηρύξεις προσλήψεων ειδικών φρουρών που έχουν σημειωθεί κατά το τελευταίο διάστημα και δεν το λέω μόνον εγώ, το λέει σύσσωμη η Αντιπολίτευση.

Σίγουρα εσείς, απλώς κληρονομήσατε το καθεστώς των ειδικών φρουρών από τον προκάτοχό σας, τον κ. Χρυσοχοΐδη ο οποίος σε παλαιότερη συζήτηση παλαιότερου νομοθετήματος δήλωσε απαντώντας μου ότι νιώθει περήφανος διότι, εκείνος ξεκίνησε τον θεσμό των ειδικών φρουρών εσείς απλώς τον κληρονομήσατε φυσικά, με ζήλο συνεχίζετε να τον εφαρμόζετε και να τον διατηρείτε.

Ας ανατρέξουμε λίγο, στο τι ανέφερε στο άρθρο ο ν.2734/1999. Ανέφερε, λοιπόν, μεταξύ άλλων ότι «Οι ειδικοί φρουροί ασκούν αποκλειστικά καθήκοντα φύλαξης ευπαθών στόχων αστυνομικού ενδιαφέροντος και ιδίως κτιρίων και εγκαταστάσεων δημοσίων Υπηρεσιών, δικαστικών Αρχών, Οργανισμών κοινής ωφέλειας, διπλωματικών Αντιπροσωπειών, κατοικιών κυβερνητικών αξιωματούχων. Κατά την άσκηση των ανατιθέμενων σε αυτούς καθηκόντων, έχουν τις ίδιες εξουσίες, καθήκοντα και υποχρεώσεις με το αστυνομικό προσωπικό. Κριτήρια πρόσληψης αποτελούν ο γενικός βαθμός απολυτηρίου λυκείου, η γνώση ξένης γλώσσας, η εκπλήρωση στρατιωτικών υποχρεώσεων- κατά προτίμηση, ως εφέδρων αξιωματικών ή σε Ειδικές Δυνάμεις των Ενόπλων Δυνάμεων ή ως εθελοντών πενταετούς υποχρέωσης. Οι προσλαμβανόμενοι ειδικοί φρουροί υφίστανται κατάλληλη βασική εκπαίδευση για διάστημα τουλάχιστον, τριών μηνών. Με απόφαση του Υπουργού Δημόσιας Τάξης τότε, καθορίζεται ο τόπος, ο χρόνος και το είδος της παρεχόμενης εκπαίδευσης.»

Εσείς, όμως, δεν τους προσλαμβάνετε για αυτά τα καθήκοντα, τους παίρνετε για να κάνουν την βρώμικη δουλειά και θα συνεχίσετε να το κάνετε. Το είπα και χθες, κυρίες και κύριοι συνάδελφοι, δεν είναι δυνατόν να συζητάμε ένα νομοσχέδιο που σε θεωρητικό επίπεδο, ακόμη και αν το δούμε από το δικό σας πρίσμα, θα αναβαθμίσει την Ελληνική Αστυνομία, θα αναβαθμίσει την παρεχόμενη εκπαίδευση και να διατηρείτε το καθεστώς των αστυνομικών δύο, για να μην πω πολλαπλών ταχυτήτων, να συνεχίζετε να προσλαμβάνετε ανθρώπους οι οποίοι μετά από ελάχιστη εκπαίδευση διότι, μια τρίμηνη εκπαίδευση ούτε καν βασική δεν μπορεί να θεωρηθεί, ανθρώπους που μετά τους ζητάτε να αναλάβουν και να εκπληρώσουν σημαντικά καθήκοντα, εκτός εάν θεωρεί η κυβερνώσα παράταξη της Νέας Δημοκρατίας πως εάν κάποιος έχει προϋπηρεσία, εάν έχει υπηρετήσει στις Ειδικές Δυνάμεις είναι επαρκής η εκπαίδευσή του για να μπορεί να ασκήσει καθήκοντα -όπως εσείς μιλάτε για αναβαθμισμένα καθήκοντα- και να είναι στην ίδια ταχύτητα με συναδέλφους του οι οποίοι θα έχουν ολοκληρώσει το δικό σας πρόγραμμα σπουδών.

Αν πιστεύετε ότι το νομοσχέδιο που προτείνετε θα έρθει να βελτιώσει την κατάσταση, σταματήστε να προσλαμβάνετε ειδικούς φρουρούς, νομοθετήστε την αποκλειστική είσοδο στην Ελληνική Αστυνομία μέσω Πανελληνίων.

Εμείς, σε κάθε περαιτέρω προσπάθεια στρατιωτικοποίησης της Ελληνικής Αστυνομίας θα είμαστε απέναντί σας, όμως, τουλάχιστον, έτσι, θα έχετε ενισχύσει την αξιοπιστία της παράταξής σας. Δεν θα σας συμβουλεύσω εγώ, φυσικά τι θα κάνετε, απλώς σκεφτείτε το έτσι κι αλλιώς έχουμε μπει σε εκλογική χρονιά. Φυσικά, είναι σίγουρο ότι δεν θα το κάνετε, θα συνεχίσετε να συντηρείτε το αστυνομικό προσωπικό πολλών κατηγοριών και ταχυτήτων διότι, εάν πραγματικά πιστεύετε πως πρέπει να συνεχίσετε να προσλαμβάνετε ειδικούς φρουρούς, αποσύρετε το νομοσχέδιο τώρα, αλλάξτε το όλο, πείτε ότι «εμείς αυτό θέλουμε να συνεχίσουμε να κάνουμε», μην προσπαθείτε να πείσετε τους πολίτες ότι νομοθετείτε για το καλό τους.

Ας είμαστε ειλικρινείς, θα συντηρήσετε καθόλα το καθεστώς που υφίσταται. Με ένα πόδι σε διαφορετική βάρκα είστε και θα παραμείνετε. Όπως δήλωσα εξ΄αρχής, εμείς ως ΜέΡΑ25, έχουμε μια διαφορετική αντίληψη για την Αστυνομία, έχουμε καταθέσει τις προτάσεις μας. Πιστεύουμε πως η Αστυνομία οφείλει να προστατεύει τη ζωή και την περιουσία των συμπολιτών μας, δεν πιστεύουμε στην Αστυνομία της αυθαιρεσίας, της βίας και της καταστολής. Αυτή είναι η δική σας στόχευση, μια στόχευση στην οποία πάντα θα μας βρίσκει απέναντί σας γι’ αυτό και θα καταψηφίσουμε επί της αρχής, το νομοσχέδιο.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Ολοκληρώθηκε ο κύκλος των τοποθετήσεων των Εισηγητών και Ειδικών Αγορητών.

Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ**: Αγαπητοί συνάδελφοι, νομίζω ότι με τις έως τώρα τοποθετήσεις, έχει γίνει αντιληπτό για δύο διαφορετικές πολιτικές που υπάρχουν στην Αίθουσα. Η μία είναι της συντήρησης. Παρότι η Κυβέρνηση της Νέας Δημοκρατίας θέλει να φοράει το μανδύα του μεταρρυθμιστή, αυτό που επί της ουσίας επιχειρεί κάθε φορά εδώ και τρία χρόνια, σήμερα, γίνεται χωρίς να καλύπτεται και το αποκάλυψε ο κύριος Μυλωνάκης πάρα πολύ καλά που στηρίζει το νομοσχέδιο και η Ελληνική Λύση. Είναι η αντίληψη ότι η Ελληνική Αστυνομία - το είπε και ο κύριος Υπουργός στην τοποθέτησή του - και οι Σχολές της Ελληνικής Αστυνομίας είναι στο πρότυπο του Στρατού. Αυτό είναι μια κάθετη διαφοροποίηση μεταξύ του προοδευτικού κόσμου και του συντηρητικού κόσμου. Μεταξύ του χθες και του αύριο.

Νομίζω ότι αν πρέπει κάποιος να τοποθετηθεί, επί της αρχής, σε αυτό το πράγμα τοποθετείται. Αν, δηλαδή, η Ελληνική Αστυνομία είναι ένα Σώμα, το οποίο πρέπει να έχει μία στρατιωτικού είδους κατεύθυνση και λειτουργία ή όχι. Η Κυβέρνηση θέλει την Αστυνομία, Στρατό. Να τους διαπαιδαγωγούμε -όπως είπε και ο κύριος Μυλωνάκης- στο να ξέρουν τι σημαίνει διαταγή, πειθαρχία. Πρέπει να υπάρχει παντού πειθαρχία, μέχρι εκεί που δεν ενοχλεί την Δημοκρατία, όμως, κύριε Θεοδωρικάκο. Το ένα είναι αυτό. Υπάρχει η δημοκρατία στη χώρα. Μια ουσιαστική δημοκρατία που προϋποθέτει μια δημοκρατική αστυνομία και προϋποθέτει γι’ αυτό το πράγμα και δημοκρατική παιδεία των αστυνομικών. Όχι στρατικοποίηση.

Το δεύτερο επί της αρχής ζήτημα έχει να κάνει με την ανωτατικοποίηση των σπουδών των Ελλήνων Αστυνομικών. Την ουσιαστική ανωτατικοποίηση και δεν γίνεται αυτό. Επιχειρείτε να υπάρχουν κάποια θετικά βήματα σε σχέση με τα μέλη ΔΕΠ, με την ποιότητα των σπουδών τους κ.λπ., αλλά επί της ουσίας δεν γίνεται και θα εξηγήσω γιατί. Είναι νομίζω εκ των ουκ άνευ να συζητήσουμε εδώ ότι ένα τέτοιο σχέδιο νόμου θα ήταν άρρηκτα συνδεδεμένο επειδή, είναι και παραγωγικές σχολές όπως λέει η Ελληνική Λύση και η Κυβέρνηση με την σταδιοδρομία, με το επάγγελμα.

Έχουμε, λοιπόν, μια Αστυνομία η οποία έχει αυτό που εμείς λέμε καταστολή. Πιο κομψά, να το πούμε τάξη. Επομένως, εκεί πρέπει να έχει εκπαιδευτεί ένας αστυνομικός στη χρήση χημικών, στη χρήση χειροβομβίδων κρότου λάμψης, στη χρήση μηχανημάτων σαν κι αυτά που σας έδειξα πυροσβεστικών οχημάτων που χρησιμοποιούνται εναντίον των πυροσβεστών. Γιατί τραυματίστηκαν άνθρωποι πυροσβέστες από χειροβομβίδες κρότου λάμψης και υπάρχουν στην πρόσφατη ιστορία του τόπου - δεν μιλάω για τις γκρίζες μέρες - άνθρωποι οι οποίοι καταστράφηκε η ζωή τους από τον τρόπο που κάποιοι αστυνομικοί χρησιμοποίησαν αυτά τα μέσα. Να αναφέρω, παραδείγματος χάριν, τον Μανώλη Κυπραίο, δημοσιογράφο, τον Μάριο Λώλο. Δεν τα έχει αναγνωρίσει καν η πολιτεία και έκανε και προσφυγή εναντίον τους.

Προφανώς, αν πάμε σε μία τέτοια λογική, κυρία Πρόεδρε, δηλαδή, της στρατικοποίησης και όχι των διατάξεων αυτών (…).

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Σας παρακαλώ πολύ, κύριε Σπίρτζη, συντομεύετε, ολοκληρώστε, έχετε δύο λεπτά ακόμη.

**ΧΡΗΣΤΟΣ ΣΠΙΡΤΖΗΣ:** Θα το λάβω υπόψιν μου.

Αυτά τα φαινόμενα εδώ, δηλαδή, οι συνδικαλιστές δεν έπρεπε να υπάρχουν, αγαπητέ κύριε Μυλωνάκη στην Αστυνομία, πόσο μάλλον να πηγαίνουν και να μιλάνε οκλαδόν με εκατοντάδες ανθρώπους στις Σχολές, επειδή είναι συγκεκριμένης πολιτικής κατεύθυνσης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Όχι.

**ΧΡΗΣΤΟΣ ΣΠΙΡΤΖΗΣ:** Τι όχι, δεν είναι εδώ οι συνδικαλιστές του Κ.Κ.Ε..

Πάμε, λοιπόν, παρακάτω. Θα υπάρχει και στρατός τότε;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Και στον στρατό.

**ΧΡΗΣΤΟΣ ΣΠΙΡΤΖΗΣ:** Θα πρέπει να το ξεκαθαρίσετε αυτό, εσείς και η Κυβέρνηση.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Το έχω ξεκαθαρίσει, χρειάζεται ο υγιής συνδικαλισμός, όχι ο ανατρεπτικός, διότι το προσωπικό έχει προβλήματα και πρέπει να λυθούν.

**ΧΡΗΣΤΟΣ ΣΠΙΡΤΖΗΣ:** Ναι, αλλά είναι ανατρεπτικός ο συνδικαλισμός.

Εκτός από τις υπηρεσίες της τάξης, υπάρχουν και άλλες υπηρεσίες στην Ελληνική Αστυνομία, ας πούμε η Τροχαία, όπως είναι τα τμήματα ενδοοικογενειακής βίας, οι υπηρεσίες της αντιμετώπισης του οργανωμένου εγκλήματος ή του ηλεκτρονικού εγκλήματος, οι οικονομικές υπηρεσίες.

Όλοι αυτοί οι άνθρωποι, δεν πρέπει να είναι εξειδικευμένοι; Δεν πρέπει να έχουν συγκεκριμένες κατευθύνσεις;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):**

*(Ομιλεί εκτός μικροφώνου)*

**ΧΡΗΣΤΟΣ ΣΠΙΡΤΖΗΣ:** Μαθαίνουν πληροφορική και ψυχολογία τώρα στην Ακαδημία της Αστυνομίας; Θα μας τρελάνετε; Γίνονται ψυχίατροι μέσα σε τρία χρόνια;

Δηλαδή, η Ακαδημία της Αστυνομίας είναι Πολυτεχνείο, Ιατρική, όλα μαζί μέσα σε τέσσερα χρόνια; Είναι φοβερό αυτό που έχουμε πετύχει σαν χώρα, να το εξάγουμε κιόλας. Να ξεχάσουμε και αυτά που ξέρουμε.

Κυρία Πρόεδρε, λέω οι δεξιές αντιλήψεις στην Αίθουσα το μόνο που δεν μας συμπλήρωσαν ήταν να ξαναϊδρυθεί η Χωροφυλακή, να έχουμε χωροφύλακες δηλαδή, θα έχουμε αξιωματικούς και φαντάρους της Αστυνομίας. Αυτό είναι το σχέδιο νόμου που έρχεται σήμερα. Αυτό είναι ακριβώς. Δεν θα έχουμε μία Αστυνομία, που θα είναι εξειδικευμένη παρότι, προβλέπονται τρεις γενικότερες κατευθύνσεις μέσα στο σχέδιο νόμου. Δεν έχουμε ολοκληρωμένο σχέδιο για ειδικότητες μέσα στην Αστυνομία.

Άρα, θα είναι στη διακριτική ευχέρεια της πολιτικής ηγεσίας ένας άνθρωπος που υπηρετεί στο οργανωμένο έγκλημα να πάει μετά στην τροχαία και μετά να υπηρετήσει την ενδοοικογενειακή βία; Απορώ με τους συνδικαλιστές της ΠΟΑΣΥ, όχι τόσο των αξιωματικών.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Κύριε συνάδελφε, κλείστε, σας παρακαλώ ολοκληρώστε.

**ΧΡΗΣΤΟΣ ΣΠΙΡΤΖΗΣ:** Δεν υπάρχει, κυρία Πρόεδρε -και από εκεί φαίνεται πόσο πρόχειρο είναι το σχέδιο νόμου- μία διάταξη για τους υπάρχοντες αστυνομικούς και αξιωματικούς.

Όταν οι ακαδημίες, π.χ. ήταν διετείς και έγιναν τετραετείς για να υπάρχει και ακαδημαϊκή ισοτιμία, αλλά και επαγγελματική, προβλέφθηκαν κάποια πράγματα, όπως ένα συμπληρωματικό πρόγραμμα σπουδών, κάτι. Εδώ, δηλαδή, αυτό που κάνουμε τώρα είναι να εκπληρώσουμε προεκλογικά ένα δήθεν αίτημα των δεξιών συνδικαλιστών για να κάνουμε ανωτατοποίηση με βαφτίσια.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Κύριε Σπρίτζη, σας παρακαλώ, ολοκληρώστε, μιλάτε 9΄ λεπτά που είναι ο χρόνος ενός Εισηγητή.

Επίσης, θα σας παρακαλούσα να καταθέσετε και τις φωτογραφίες που επιδείξατε στην προηγούμενη συνεδρίαση για να τις κάνουμε χρήση.

**ΧΡΗΣΤΟΣ ΣΠΙΡΤΖΗΣ:** Και εσείς θα σας παρακαλούσα να με προστατεύετε και να μην είχα διακοπές στην τοποθέτησή μου.

Βέβαια, δεν υπάρχει καμία πρόβλεψη και το λέω αυτό, γιατί ο Υπουργός πηγαίνει σε αστυνομικά τμήματα και λέει ότι τα έχει στελεχώσει με χίλιους νέους αστυνομικούς.

Θέλουμε απαντήσεις, γιατί έχουμε καταγγελίες.

Η Ακαδημία της Αστυνομίας βγάζει 200 με 250 ανθρώπους κάθε χρόνο. Λέει ότι στελέχωσε με 1000. Οι άλλοι 750 είναι αυτοί που πέρασαν και υπηρετούν - φοιτούν στις Σχολές; Διότι, εάν γίνεται αυτό, νομίζω ότι και μεμπτό είναι, αλλά πρέπει να προβλεφθεί και σαφέστατα μέσα σχέδιο νόμου ότι δεν μπορούν οι άνθρωποι που φοιτούν, που εκπαιδεύονται, να υπηρετούν σε Αστυνομικά Τμήματα. Για να ξεκαθαρίσουμε και την προπαγανδιστική πολιτική της Κυβέρνησης.

Έχω να καταθέσω πάρα πολλά. Θα τα πούμε και στη συνεδρίαση της Δευτέρας και της Τρίτης στην Ολομέλεια διότι, είναι πραγματικά ντροπή κατά την γνώμη μου, να μην αλλάξουμε τον τίτλο του σχεδίου νόμου. Δεν είναι ανωτατοποίηση αυτό, δεν είναι πανεπιστήμιο αυτό που προβλέπεται, είναι κάτι άλλο. Είναι στρατιωτικοποίηση της Ελληνικής Αστυνομίας.

Κλείνω με το εξής, κύριε Μυλωνάκη, γιατί είπατε για τον γιο σας. Συγχαρητήρια, καταρχάς, αλλά δεν είναι δυνατόν τα παιδιά που περνάνε ως αστυφύλακες με πανελλήνιες εξετάσεις να εξομοιώνονται στην πορεία του χρόνου από παλαιοκομματικές λογικές με τις προσλήψεις των ειδικών φρουρών που το μόνο κριτήριο που έχουν είναι εάν έβαλαν ρουσφέτι κάποιοι για να πάνε στις ειδικές δυνάμεις.

Νομίζω ότι επιτέλους, αυτή η ιστορική πλάκα της Νέας Δημοκρατίας στην Ελληνική Αστυνομία με τους ειδικούς φρουρούς πρέπει να τελειώνει και πρέπει να κάνετε την αυτοκριτική σας, κύριε Υπουργέ, ως Κυβέρνηση διότι, την προηγούμενη φορά αμφισβητήσατε και το νούμερο. Δηλαδή, πριν ένα μήνα ήταν 400 στην Πανεπιστημιακή Αστυνομία, ενώ τώρα είναι 1000.

Να προτείνουμε να πάνε και στην Πυροσβεστική Ακαδημία της ομάδας ΔΡΑΣΗ, για να μπορούν να συμβάλουν στον συντονισμό και σε αυτά που έχουμε να αντιμετωπίσουμε τις επόμενες μέρες πολύ καλύτερα. Όπως και να αναγνωρίζετε και να τιμήσετε τους Αστυνομικούς που μόνοι τους έχουν πάει και έχουν σπουδάσει σε ένα άλλο Πανεπιστημιακό Ίδρυμα στη συνέχεια διότι, ούτε αυτό αναγνωρίζεται στην Ελληνική Αστυνομία. Ούτε όταν ένας αστυνομικός, ένας αξιωματικός, ένας αστυφύλακας, πάει μόνος του και σπουδάζει δεν αναγνωρίζεται.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Υπουργός.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ο Εισηγητής της κοινοβουλευτικής πλειοψηφίας, ο κ. Κουτσούμπας, παρουσίασε με σαφήνεια και δομημένο λόγο τα βασικά σημεία και το ουσιαστικό περιεχόμενο αυτού του νομοσχεδίου και θεωρώ ότι οι επαναλήψεις δεν έχουν κανένα ιδιαίτερο νόημα.

Κάποιες φορές θα πρέπει κανείς να σκέφτεται ότι όταν γίνεται διάλογος έχει νόημα μόνο όταν έχει αξιόπιστους συνομιλητές. Από αυτή την άποψη, θα μου επιτρέψετε να πω ότι θεωρώ ότι ο μόνος ρεαλιστικός δρόμος για να γίνει πράξη η πανεπιστημιακή εκπαίδευση για την Σχολή των Αξιωματικών της Ελληνικής Αστυνομίας είναι μέσα από το προτεινόμενο νομοσχέδιο που περιγράφει με σαφήνεια τις σχετικές διατάξεις. Ικανοποιεί την ανάγκη που υπάρχει και στην ελληνική κοινωνία και στην Ελληνική Αστυνομία να είναι υψηλού επιπέδου και πανεπιστημιακού επιπέδου οι σπουδές των Αξιωματικών της Ελληνικής Αστυνομίας.

Πιστεύω ότι είναι πολύ σημαντικό ότι πλέον εκλέγονται μέλη ΔΕΠ στην πανεπιστημιακή αυτή Σχολή και ότι ανοίγει ο δρόμους για μια ισχυρή διεθνή παρουσία, η οποία πιστεύω ότι θα δώσει την δυνατότητα η Ελλάδα και οι πανεπιστημιακού επιπέδου Σχολές των Αξιωματικών της Αστυνομίας να αποτελέσουν διεθνές κέντρο συνεργασίας και αστυνομικής συνεργασίας με τις Αστυνομίες όλων των χωρών της νοτιοανατολικής μεσογείου, ενισχύοντας τον ισχυρό σταθεροποιητικό γεωστρατηγικό ρόλο της χώρας και στον τομέα της ασφάλειας στη νοτιοανατολική μεσόγειο.

Ικανοποιείται ένα αίτημα των ίδιων των αστυνομικών και, ταυτόχρονα, αναβαθμίζεται και η Σχολή Αστυφυλάκων, η οποία αποκτά ένα πολύ υψηλότερο επίπεδο σπουδών σε συνεργασία με τη Σχολή Αξιωματικών της Ελληνικής Αστυνομίας παρέχοντας σοβαρές δυνατότητες για τις μεταπτυχιακές σπουδές και σε αστυνομικούς οι οποίοι θα επιλεγούν, μέσα από τις διαδικασίες που περιγράφει και ο νόμος, για να πάρουν μέρος σε αυτές τις σπουδές.

Το δεύτερο που θέλω να πω είναι ότι φαντάζομαι ότι όσοι βρισκόμαστε εδώ θα πρέπει να έχουμε έναν κοινό τόπο γύρω από το τι είναι η Αστυνομία. Εάν κάποιος εδώ μέσα υπάρχει που να πιστεύει ότι υπάρχει Αστυνομία χωρίς πειθαρχία, μάλλον θα πρέπει να αναζητήσει το μέλλον του όχι απλώς εκτός Κοινοβουλίου αλλά στη σφαίρα ειδικών επιστημόνων που θα μπορέσουν να τον βοηθήσουν.

Η Ελληνική Αστυνομία είναι η Ελληνική Αστυνομία, κύριοι. Κουβέντα περί στρατικοποίησης είναι ανεδαφική και ανόητη. Αυτό που περιγράφει την Αστυνομία είναι ότι αποτελεί Αστυνομικό Σώμα. Η πειθαρχία στην Ελληνική Αστυνομία είναι αυτονόητη. Εάν συζητάμε εάν πρέπει να υπάρχει πειθαρχία στην Ελληνική Αστυνομία δεν υπάρχει κοινός τόπος για οποιαδήποτε συζήτηση. Είναι η συζήτηση που μπορεί να κάνει η λογική με τον παραλογισμό. Δεν υπάρχει τέτοιος διάλογος, για να τελειώνουμε.

Ειπώθηκαν και διάφορα άλλα ακραία υπερβολικά πράγματα. Σας ενημερώνω ότι από την 1η Σεπτεμβρίου που ανέλαβα τα καθήκοντα που μου εμπιστεύθηκε ο Πρωθυπουργός, έως τις 30 Ιουνίου, μόνον στην Αθήνα έχουν γίνει 1.250 πορείες και συγκεντρώσεις και από αυτές σε 140 έκλεισε ο δρόμος. Σε όλες τις υπόλοιπες δεν έκλεισε ο δρόμος λόγω του αριθμού των συμμετεχόντων διότι, η εφαρμογή του νόμου για να μην κλείνει καθόλου ο δρόμος έχει σχέση με τον αριθμό των συμμετεχόντων.

Η Ελληνική Αστυνομία έχει τις γνωστές επιχειρησιακές πρακτικές και νομίζω ότι πλέον έχει διαμορφωθεί μια πολύ ισχυρή συναντίληψη μεταξύ των φορέων που οργανώνουν αυτές τις εκδηλώσεις και τις συγκεντρώσεις ότι δεν μπορούν να κλείνουν το δρόμο, εκτός εάν πρόκειται για χιλιάδες ανθρώπους οι οποίοι παίρνουν μέρος σε μια πορεία και τα πράγματα γίνονται διαφορετικά. Επομένως, ποια στρατικοποίηση, ποια ανελευθερία και όλα αυτά τα πράγματα τα οποία ειπώθηκαν και τα οποία δεν έχουν καμία επαφή με την πραγματικότητα και ποια ακραία κριτική από την άλλη πλευρά. Ο νόμος εφαρμόζεται, η Αστυνομία εφαρμόζει τον νόμο με πολύ μεγάλο επαγγελματισμό, επ’ ωφελεία της κοινωνίας, της σταθερότητας και της ορθής λειτουργίας και της κοινωνίας και της οικονομίας.

Συζητήθηκαν διάφορα για τους Ειδικούς Φρουρούς. Μια σειρά εξελίξεις παγκοσμίως τα προηγούμενα χρόνια, αλλά και η κατάσταση της Ελληνικής Αστυνομίας συγκεκριμένη χρονική περίοδο, επέβαλαν στην σημερινή Κυβέρνηση να προχωρήσει σε προσλήψεις Ειδικών Φρουρών χωρίς σε καμία περίπτωση αυτό να είναι ο κανόνας της εξέλιξης στην Ελληνική Αστυνομία. Σε καμία περίπτωση δεν είναι, ούτε θέλουμε να είναι, ούτε θα είναι. Το ξεκαθαρίζω απολύτως. Κατά τα λοιπά, εμείς έχουμε εφαρμόσει τον νόμο. Όταν ψηφίστηκε ο νόμος για τους ΟΠΠΙ έλεγε ότι θα προσληφθούν 1000 και 1000 προσελήφθησαν και η δουλειά τους αφορά την συμβολή στην ασφάλεια των πανεπιστημίων, των παιδιών μας, των φοιτητών, φοιτητριών και καθηγητών και του προσωπικού που εργάζεται στα πανεπιστήμια. Μακάρι τα πράγματα να εξελιχθούν πολύ θετικά και να μην υπάρχουν σχετικές ανάγκες ύστερα από κάποια χρόνια. Τότε, οι άνθρωποι αυτοί είναι βέβαιο ότι θα αξιοποιηθούν ως Ειδικοί Φρουροί της Ελληνικής Αστυνομίας διότι, έχουν πάρει τη σχετική εκπαίδευση επί τέσσερις μήνες.

Κατά τα λοιπά, θέλω να εντοπίσω ότι υπήρξαν μια σειρά εποικοδομητικές παρατηρήσεις και θέλω να ξεχωρίσω αυτό το πνεύμα και από τον συνάδελφο τον κύριο Καμίνη και από τον κύριο Μυλωνάκη. Θα τις εξετάσουμε με πολύ μεγάλη προσοχή. Σε ορισμένες, πιστεύω ότι είναι πολύ απλό να γίνει κατανοητό γιατί υπάρχουν ερωτηματικά. Για παράδειγμα, κύριε συνάδελφε, αναφερθήκατε στο θέμα της θητείας του Διοικητή.

Εφόσον συμφωνούμε ότι ο διοικητής πρέπει να έχει δυνητικά τον βαθμό, είτε του ταξιάρχου, είτε του υποστρατήγου, δεν μπορούμε να πάμε σε θητεία διότι, θα έπρεπε να ορίσουμε ως θητεία τον ένα χρόνο καθώς, όπως γνωρίζετε, οι κρίσεις των αξιωματικών είναι ετήσιες. Άρα, εάν πηγαίναμε σε κάτι παραπάνω θα έπρεπε υποχρεωτικά να πούμε ότι ο διοικητής θα πρέπει να είναι ταξίαρχος. Για παράδειγμα, για να έχει χρονικό περιθώριο, εάν κριθεί θετικά να φτάσει στον βαθμό του στρατηγού και να παραμείνει.

Άρα, δεν μπορούμε να το κάνουμε και γι’ αυτό προκύπτει αυτό. Εκείνο που έχει σημασία είναι πράγματι, η ισορροπία και η σωστή λειτουργικότητα των θεσμικών προσώπων που προβλέπει το νομοσχέδιο γύρω από τη λειτουργία της Σχολής των Αξιωματικών και επ΄ αυτού, εάν υπάρξουν ιδέες και σκέψεις οι οποίες είναι βελτιωτικού χαρακτήρα, μπορούμε να τις συζητήσουμε.

Θέλω, λοιπόν, να υπογραμμίσω ότι βλέπω ένα θετικό και εποικοδομητικό πνεύμα, το οποίο μπορεί να αξιοποιηθεί και στην διάρκεια της συνεδρίασης, όπως βρίσκω πάρα πολύ σημαντικό ότι οι αστυνομικοί βλέπουν με πάρα πολύ θετικό τρόπο το νομοσχέδιο αυτό και αναφέρομαι φυσικά και στις τοποθετήσεις που έκαναν οι δύο εκπρόσωποι της ΠΟΑΣΥ και της ΠΟΑΞΙΑ. Πιστέψτε με ότι έχουμε κάνει μια πάρα πολύ σοβαρή δουλειά, όλο αυτό το χρονικό διάστημα. Έχουμε την εικόνα του τι θέλουν οι αστυνομικοί μας. Θεωρώ ότι ανταποκρίνονται σε πολύ μεγάλο βαθμό στις δικές του σκέψεις, ιδέες και ανάγκες.

Με την ευκαιρία να σας πω, για διαβάστε λίγο παρακαλώ πιο προσεκτικά και το άρθρο 73, που αναφέρετε στη Σχολή Μετεκπαίδευσης και Επιμόρφωσης της Ελληνικής Αστυνομίας, για να δείτε ότι η Σχολή διαρθρώνεται στα τμήματα επαγγελματικής μετεκπαίδευσης διαρκούς επιμόρφωσης των στελεχών, ασκήσεων, ειδικών σχολείων, ειδικών αστυνομικών εκπαιδεύσεων, ξένων γλωσσών. Διότι, ειπώθηκαν εδώ πέρα διάφορα σε ορισμένες τοποθετήσεις για το τι γίνεται με τους εν ενεργεία αστυνομικούς. Αυτά γίνονται με τους εν ενεργεία αστυνομικούς και άλλα πολλά, τα οποία έχουμε τη δυνατότητα να κάνουμε. Είναι προτιμότερο να αντιμετωπίζει κανείς την πραγματικότητα, ακόμα και αν πολιτικά του είναι δυσάρεστη. Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε και εμείς, κύριε Υπουργέ.

Κυρίες και κύριοι συνάδελφοι, στο σημείο αυτό ολοκληρώθηκε η συνεδρίαση της Διαρκούς Επιτροπής Δημόσιας Διοίκησης Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις του Υπουργείου Προστασίας του Πολίτη».

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. . Αυγερινοπούλου Διονυσία - Θεοδώρα, Δούνια Παναγιώτα, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Κελέτσης Σταύρος, Κόνσολας Εμμανουήλ (Μάνος), Κουμουτσάκος Γεώργιος, Κουτσούμπας Ανδρέας, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης-Μιχαήλ, Μάνη - Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος - Νικόλαος, Χιονίδης Σάββας, Αγαθοπούλου Ειρήνη - Ελένη, Ζαχαριάδης Κωνσταντίνος, Καλαματιανός Διονύσιος - Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Μπακαδήμα Φωτεινή, Αδαμοπούλου Αγγελική.

Τέλος και περί ώρα 16.40΄, λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**